Ac Muhsahelah Fuhkah Luhlahlfongi nuh sin God | Luhngse luhn God\nSie Lwacta Sin Un Mwet Suc Liyacacng Orekma Nuhkewa Lasr\nSAPTA 1 “Kuht Ahkkahlwemye Luhngse Lasr nuh sin God”\nSAPTA 2 Kom ac Sruokyac Fuhkah Sie Nuhnak ac Puhlakihn Wo?\nSAPTA 3 Luhngse Mwet Suc God El Luhngse\nSAPTA 4 Efuh Kuht Enenuh in Suhnakihn Mwet Kol uh?\nSAPTA 5 Kom Kuh In Srikomlac Liki Facluh Fuhkah\nSAPTA 6 Kom ac Sulaclah Fuhkah Mwe Ahkengan Wo\nSAPTA 7 Yac Kom Ahksacohkye Moul Oacna God\nSAPTA 8 God El Luhngse Mwet Nwacsnwacs\nSAPTA 9 “Kahing Liki Inkacnek In Kosro!”\nSAPTA 10 Macruht uh Sie Mwe Sang Sin God\nSAPTA 11 “Pahyuck uh Enenuh In Suhnakihnyuck sin Mwet Nuhkewa”\nSAPTA 12 Kahskahskihn Ma Wo “Ma Ac Muhsaheack”\nSAPTA 13 Mwe Ahkfuhlwact Ma Tiac Ahkinsewowoye God\nSAPTA 14 Pwacye ac Suwohs In Ma Nuhkewa\nSAPTA 15 Engankihn Ma Wo Ke Orekma Upac Lom\nSAPTA 16 Lain Devil ac Orekma Kuhtasrihk Lal uh\nSAPTA 17 “Sifacna Muhsahikowosyak Fin Luhlahlfongi Muhtahl Lowos”\nKUHTUH PAC MWE AHKUHTWEYAC Ohiyac Fuhkah Kuht Enenuh in Ahkkahlwemye Nuh Sin Mwet Sisilac uh\nKUHTUH PAC MWE AHKUHTWEYAC Piyac Pacl Ma Muhtwacn se Enenuh in Sunyac Insifacl ac Efuh?\nKUHTUH PAC MWE AHKUHTWEYAC Ahkfuhlwact nuh ke Flag, Vote ac Orekma In Kuhlwacnsuhpuh Acn Sum\nKUHTUH PAC MWE AHKUHTWEYAC Ip Srihsrihk ke Srah ac Inkacnek In Ono Pucspucs\nKUHTUH PAC MWE AHKUHTWEYAC Kuhtanglah Mwe Muhnahs Lom In Sritaclkihn Monum ke Inkacnek Fohkfohk\nKUHTUH PAC MWE AHKUHTWEYAC Ma Bible uh Ahkkahlwemye ke Divorce ac Fahsrelihk\nKUHTUH PAC MWE AHKUHTWEYAC Ahksuwohsye Ma Upac ke Business\nSulaclah Kahs Kosraean\n“Liyekowosyang Sifacna in Muhtana In Luhngse Luhn God”\nRITI KE Acholi Afrikaans Albanian American Sign Language Amharic Arabic Argentinean Sign Language Armenian Assamese Australian Sign Language Azerbaijani Azerbaijani (Cyrillic) Baoule Bashkir Bassa (Cameroon) Batak (Toba) Bengali Bicol Bislama Bissau Guinean Creole Boulou Brazilian Sign Language British Sign Language Bulgarian Cambodian Catalan Cebuano Chavacano Chichewa Chilean Sign Language Chinese (Simplified) Chinese (Traditional) Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chuabo Chuvash Cibemba Cinyanja Colombian Sign Language Croatian Czech Dangme Danish Douala Dutch Ecuadorian Sign Language Efik English Estonian Ewe Faroese Fijian Finnish Finnish Sign Language Ga Garifuna Georgian German Greek Greenlandic Guarani Gujarati Guna Haitian Creole Hausa Hebrew Hiligaynon Hindi Hmong (White) Hungarian Iban Ibanag Icelandic Iloko Indonesian Japanese Japanese Sign Language Jula Kabiye Kannada Kazakh Kekchi Kiluba Kimbundu Kinyarwanda Kirghiz Kiribati Kirundi Kongo Korean Korean Sign Language Kosraean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lhukonzo Lithuanian Lomwe Low German Luganda Luo Macedonian Macua Malagasy Malay Malayalam Mam Mambwe-Lungu Mapudungun Marathi Mauritian Creole Mazatec (Huautla) Mbunda Mixe Mizo Myanmar Nahuatl (Central) Nahuatl (Guerrero) Nahuatl (Huasteca) Ndau Ndebele Ndebele (Zimbabwe) Ndonga Ngabere Ngangela Niuean Norwegian Nyaneka Nyungwe Nzema Ossetian Otomi (Mezquital Valley) Palauan Pangasinan Papiamento (Curaçao) Persian Peruvian Sign Language Polish Polish Sign Language Ponapean Portuguese Portuguese (Portugal) Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Quiche Rarotongan Romanian Rotuman Runyankore Russian Russian Sign Language Rutoro Samoan Sango Sena Sepedi Serbian Serbian (Roman) Sesotho (Lesotho) Setswana Seychelles Creole Shona Sinhala Slovak Slovenian Solomon Islands Pidgin Spanish Spanish Sign Language Sranantongo Swahili Swati Swedish Tahitian Tajiki Tamil Tarascan Tatar Tetun Dili Thai Tigrinya Tiv Tlapanec Tojolabal Totonac Tshwa Tsonga Turkish Turkmen Tuvaluan Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Venda Venezuelan Sign Language Vezo Wallisian Wayuunaiki Welsh Wolaita Xhosa Yoruba Zande Zapotec (Isthmus) Zapotec (Lachiguiri) Zulu\n“Sifacna Muhsahikowosyak Fin Luhlahlfongi Muhtahl Lowos”\n“Sifacna muhsahikowosyak fin luhlahlfongi muhtahl lowos, . . . Ac liyekowosyang sifacna in muhtana in luhngse luhn God.”—JUDE 20, 21.\n1, 2. Orekma fuhkah se kom wi kac uh, ac efuh kuh woiyen orekma se lom inge arlacna yohk srihpac?\nSRIHKE petsacelah ke kom wi orekma in muhsah ke sie lohm. Orekma in muhsah se inge orek ke lusen pacl na loeloes ac ma inge srackna fahsr. Ne ingena, orekma se inge arlacna upac tuhsruhktuh kom arlacna engan kac. Finne meac sikyak, kom sulaclah in tu na kuh ac tiac fuhleack kuh alsruhngwesrack, ke srihpen orekma se lom inge ac kuh in kahsruh kuh ahkkulukye moul lom uh ne tok. Efuh? Mweyen lohm se ma muhsahiyuck inge puhpuhlyuckkihnyuck nuh keim sifacna!\n2 Jude, suc sie mwet tuhma lutlut el ahkkahlwemye yohk srihpaciyen orekma in muhsah se ma kuht oruh kacsr inge. El suhmuhslah: “Sifacna muhsahikowosyak fin luhlahlfongi muhtahl lowos.” (Jude 20, 21) Ke mwet Christian uh oruh ma inge, eltahl fah “muhtana in luhngse luhn God.” Ke pacl inge, kuht ac sifacna ‘muhsahikuhtyak’ fuhkah, tuh in fokoko luhlahlfongi lasr uh? Lwelah kuht in lutlutkihn inkacnek tolu ma kuht kuh in ahkkweye luhlahlfongi lasr uh kac.\nTAHFWELAH NA MUHSAHI LUHLAHLFONGI LOM KE MASAP SUWOHSWOHS LUHN JEOVA\n3-5. (a) Nuhnak fuhkah Satan el luhngse in oasr yurum ke masap nuhkewa luhn Jeova uh? (b) Nuhnak fuhkah enenuh in oasr yohrohsr ke masap nuhkewa luhn God uh, ac meac ma inge ac oruh nuh sesr? Luhmahlah.\n3 Ma se meet, kuht enenuh in ahkkweye luhlahlfongi lasr ke masap luhn God uh. Ke lusen lutlut lom ke puk se inge, kom liye kuhtuh sin masap suwohswohs luhn Jeova nuh ke orekma lasr uh. Meac nuhnak lom kac? Satan el luhngse in kiacpwekomlac tuh kom in puhla muh masap, kahs in kahsruh ac oakwuck luhn Jeova ke Bible uh upaclaclac ac sruok kom liki ma wo sahyac. El nuh orekmakihn na inkacnek kuhtasrihk lal inge muhtwacwacack e ke pacl se emeet ma ma inge orekma nuh sel Adam ac Eve ke imac Eden. (Genesis 3:1-6) Yac inkacnek kuhtasrihk lal inge ac kiacpwekomlac pac? Nuhnak ac ohiyom pa ac ahkkahlwemye uh.\n4 In luhmahlah: Ke kom fahsr ke sie acn in muhtwacta na kahto, kom akihlen lah sie ipin acn ingacn kalkalyak. Imac ma oan luun kalkal se inge arlacna kahto. Sahp, ke muhtwacwackiyac ah kom nuhnkuh muh kalkal sacn wacngihn srihpac ac ma inge sruok kom liki ma wo ma kom kuh in engankihn luun acn kahto sacn. Tuhsruhktuh, ke kom lohacng nuh ke ma oan luun kalkal sacn, kom liye soko lion suhlallacl ma oan soano ma elan kanglah! Ke pacl sacn, nuhnak lom ke kalkal sacn eklac ac kom liye lah kalkal sacn karihngihn kom. Yac oasr ma suhlallacl ma soano in ahkkulukye kom? Kahs luhn God uh sensenkihn: “Kowos in ngucsrihk ac tawi! Devil, mwet lokoalok lowos, el forfor oacna soko lion ngutngut, sukok mwet elan kanglah.”—Sie Peter 5:8.\n5 Satan el sie mwet lokoalok suc suhlallacl na pwacye. Ke srihpen Jeova el sruhnga Satan elan ahkkulukye kuht, pwacnacng el oakiyac masap pucspucs in karihngihn kuht liki orekma “kuhtasrihk” luhn mwet suhlallacl se inge. (Ephesus 6:11) Ke kuhtwena pacl ma kuht nuhnkuh yohk ke masap luhn God uh, wo kuht in liye ma inge oacna luhngse luhn Pahpah tuhmwacsr inkuhsrao. Kuht fin nuhnkuh ohinge ke masap luhn God uh, ma inge ac kuh in mwe karihngihn se nuh sesr ac ahkinsewowoye kuht. Mwet tuhma lutlut James el suhmuhslah: “Kuhtwena mwet suc arlacna lohacng nuh ke ma sap wowo suc ahksukohsohkye mwet uh, ac el kwacfeacng in nuhnkuh na kac, . . . mwet ohinge uh God El ac fah ahkinsewowoye in ma el oruh.”—James 1:25.\n6. Piyac inkacnek se ma wo emeet kom in muhsaheack luhlahlfongi lom nuh ke masap ac kahs in kahsruh suwohswohs luhn God uh? Sang sie mwe puhpuhlyuck an.\n6 Inkacnek se ma wo emeet kuht in muhsaheack luhlahlfongi lasr nuh sin Jeova ac nuh ke masap lahlmwetmwet lal uh pa in moulkihn masap lal uh. Ke sie mwe puhpuhlyuck, “masap luhn Christ” uh wekuhnacng pac masap se lal in som luti nuh sin mwet sahyac “in ahkos ma nuhkewa [ma el] sapkihn.” (Galatia 6:2; Matthew 28:19, 20) Arlacna yohk srihpac mwet Christian uh in oacyacpac ahkos masap se inge in tuhkweni nuh sie ke alu ac in muhsaheack sie sin sie. (Hebrew 10:24, 25) Masap luhn God uh oacyacpac kwacfe kuht in puhruhe nuh sin Jeova pacl nuhkewa ke insiacsr kewa. (Matthew 6:5-8; Sie Thessalonica 5:17) Ke kuht moulkihn kain in masap inge, kuht liye arlac kahlwem lah masap inge mwe kahsruh na wo nuh sesr. Ke kuht ahkos uh, ma inge acse siena kain in insewowo ac engan ma kuht tiac kuh in puhla ke kuhtwena acn sahyac ke facl na kuluk se inge. Ke kom nuhnkuh yohk ke ma wowo pucspucs ma kom sifacna eis ke kom moulkihn masap luhn God uh, yac ma inge tiac ahkkweye luhlahlfongi lom an?\n7, 8. Kahs luhn God uh ahkkweye fuhkah mwet suc sensen muh eltahl ac tiac kuh in tahfwelah na in oruh ma suwohswohs?\n7 Kuhtuh pacl uh, oasr mwet suc sensen muh ac upac nuh seltahl in tu na kuh ac ahkos masap luhn Jeova uh tukun yac pucspucs. Eltahl sahngweng muh eltahl ac puhtatlac. Fin oasr pacl kom puhla ohinge, esam kahs inge: “God muhtahl luhn Israel, LEUM GOD suc molikowoslac, El fahk, ‘Nga LEUM GOD lowos, Suc luhngse luti kowos ke ma ac wo nuh suwos sifacna, ac in kol kowos nuh ke inkacnek ma fal kowos in fahsr kac. Kowos fuhnuh lohacng nuh ke ma sap luhk, mwe insewowo luhkuhn kahk ma oacna soko infacl ma tiac wi mihnlac. Kuhtanglah luhkuhn tuhkuh nuh suwos oacna noa ma tok we acn uh.” (Isaiah 48:17, 18) Yac nuh oasr pacl ma kom tui ac nuhnkuh ke mwe ahkkweye ma tuhkuh ke kahs inge?\n8 Ke fuhs inge, Jeova el ahkacsmakihnye kuht lah kuht kuh in insewowo ke pacl ma kuht ahksol uh. El wuhlelah ke mwe insewowo luo ma kuht kuh in eis kuht fin oruh ma inge. Ma se meet, mislac ma oasr yohrohsr uh fah oacna soko infacl mihs, ma yohk kof kac ac tiac tui ke sohrohr uh. Ahkluo, suwohswohs lasr uh fah oacna noa in meoa. Kom fin tu lihkihn pot uh ac liye ke noa uh tok we acn uh, kom puhla muh wacngihn sahflahiyen ma inge. Kom etuh lah noa inge ac tiac tui. Finne tukun yac pucspucs ac srackna tok we acn uh. Jeova el fahk lah suwohswohs lom kuh orekma wo lom in oruh ma suwohs uh ac kuh in ohinge. Kom fin kwacfeacng in oaru nuh sel, el ac tiacna lwelah kom in puhtatlac! (Riti Psalm 55:22.) Yac wuhlelah na wo inge tiac muhsaheack luhlahlfongi lom nuh sin Jeova ac nuh ke masap suwohswohs lal uh?\n‘FAHSR NUH MEET OACNA MWET SUC PAH TARI’\n9, 10. (a) Efuh kuh wo in oasr finsrak luhn mwet Christian in ahkkweye fototo laltahl nuh sin Jeova uh? (b) Fototo lasr nuh sin Jeova uh ac kahsre kuht fuhkah in engan?\n9 Ip se ahkluo ke orekma in muhsah se lom inge ahkkahlwemyeyuck ke kahs in Bible inge: “Kuht in fahsr nuh meet nuh ke . . . mwet pah tari.” (Hebrew 6:1) Arlacna wo fin nien sun kuh finsrak luhn sie mwet Christian pa elan pah in nuhnak. Mwet Christian uh kuh in sun finsrak se inge. Tuhsruhktuh, fin nien sun kuh finsrak lal uh pa elan suwohs in ma nuhkewa, ma inge ac tiac kuh in sikyak ke pacl inge. Sahyen ma inge, mwet Christian uh arlacna engan in kuhlwacnsuhpuh Jeova ke eltahl kapkapwack ac pah tari. Efuh?\n10 Sie mwet Christian suc fototo nuh sin Jeova el nuhnkuh ke ma nuhkewa oacna ke inkacnek ma Jeova el nuhnkuh kac uh. (John 4:23) Paul el suhmuhslah: “Elos suc moulkihn moul in ikoac, nuhnak lalos suk na ma luhn ikoac. Elos suc moulkihn moul in nguhn, nuhnak lalos suk ma luhngse luhn nguhn.” (Rome 8:5) Nuhnak luhn mwet suc moul in ikoac uh tiac puhla engan yohk ke srihpen eltahl kwacna nuhnkuh kacltahl sifacna, eltahl tiac nuhnkuh ke pacl fahsruh uh kuh lohacng yohk nuh ke ma pucspucs luhn facluh. Mwet suc nuhnak laltahl uh oacna nuhnak luhn God eltahl insewowo, mweyen eltahl nuhnkuh yohk kacl Jeova, sie God suc insewowo. Sie mwet suc nuhnak la uh oacna Jeova, el engan in ahkinsewowoye Jeova ac el engan finne ke pacl upac. Efuh? Ma upac uh sang pacl wo nuh sel in ahkpwacyeye lah Satan el kikiacp ac elan kuh in muhsaheack ohiyen oaru lal ma ahkinsewowoye Pahpah tuhmwacsr inkuhsrao.—Soakas 27:11; riti James 1:2, 3.\n11, 12. (a) Meac Paul el fahk ke kuh luhn sie mwet Christian in “akihlen inmahsrlon ma wo ac ma kuluk” uh, ac meac kalmen kahs se inge ma luhngasyucklac oacna ‘ahkpahyeyuck’? (b) Kain in ahkpah fuhkah ma ahwowo ac oacyacpac gymnast uh enenuh?\n11 Sie mwet suc ahkpahyeyuck, el kuh in kapkapwack oacna sie mwet suc pah in nuhnak ac in nuhnak oacna Jeova. Nuhnkuh ke fuhs se inge: “Kuhtwena mwet suc srackna nihm titi, el srackna tuhlihk srihsrihk, ac wacngihn etuh lal ke ma pwacye ac ma tiac pwacye. A mongo ma kwekwe uh ma nuh sin mwet mahtuh, suc ke orekma ac pahlah lal el kuh in akihlen inmahsrlon ma wo ac ma kuluk.” (Hebrew 5:13, 14) Ke pacl se ma Paul el fahk lah enenuh in ‘ahkpahyeyuck’ kuh lasr in akihlen inmahsrlon ma wo ac ma kuluk, el orekmakihn sie kahs Greek ma kwacna orekmakihnyuck ke acn in sritacl fin acn Greece. Kalmen kahs se inge pa ‘in ahkpahyeyuck oacna sie gymnast’ kuh tuhlihk sritacl. Nuhnkuh lah kain in ahkpah fuhkah ma enenweyuck nuh kac uh.\nMonin sie gymnast ahkpahyeyuck ke el orekmakihn\n12 Ke pacl se ma kuht isuslac uh, mahnosr soenna ahkpahyeyuck in oruh kuhtwena ma. Ke sie mwe puhpuhlyuck, ahwowo se tiac arlac kuh in orekmakihn pahol ac niyacl. Finne ohinge, ahwowo se ac kuh in kohlwack pahol ac mokle kuh in oacyacpac puokyac muhtahl sifacna ma ac kuh pacna in oruh elan lut ac tuhngyak. Kais kuhtuh na ke el orekmakihn pahol ac niyacl, mahnol ac kuh in pahlah. Ke muhtwacwacackiyac ah, ahwowo se el etwaclah in orahk, na tukun pacl se el etwaclah in fahsr ac tok el kuh pac in kahsruhsr. Tuhsruhktuh, fuhkah nuh sin sie gymnast? Ke pacl se ma kom liye sie mwet sritacl el ahtu ac for e lucng ac arlac fwel mukuikui nuhkewa lal inge, wacngihn ahlohloh ke nuhnak lom an lah, monin mwet se inge ahkpahyeyuck ke lusen pacl loeloes tuh elan kuh in oruh ma inge. Suhmaht luhn gymnast se inge tiac ma sikyak na, tuhsruhktuh yohk pacl ma el orekmakihn in ahkpahyacl. Bible uh ahkkahlwemye lah kain in ahkpah ma orek nuh ke monin sie mwet “ahkkweye mahno” ke kihtin pacl na. Kahlwem lah ahkpah lasr in akihlen inmahsrlon ma wo ac ma kuluk uh yohk srihpac liki na!—Sie Timothy 4:8.\n13. Kuht ac ahkpahye fuhkah kuh lasr in akihlen inmahsrlon ma wo ac ma kuluk?\n13 Ke puk se inge, kuht sruhmuhn ma pucspucs ma ac fah kahsre kom in ahkpahye kuh lom in akihlen ma wo ac ma kuluk uh, tuh kom in sruokyacna oaru lom nuh sin Jeova oacna sie mwet suc ahkkahlwemye nuhnak lal. Ke kom nuhnkuh yohk ke kahs in kahsruh ac masap luhn God uh, oacyacpac puhruhe kac tuh kom in oruh sulaclah wo ke kais sie lwen in moul lom. Ke sulaclah nuhkewa ma kom oruh uh, siyuck sum sifacna: ‘Meac masap kuh kahs in kahsruh luhn Bible nuh ke ma inge? Nga ac orekmakihn fuhkah? Inkacnek in moul fuhkah ac ahkinsewowoye Pahpah tuhmuhk inkuhsrao uh? (Riti Soakas 3:5, 6; James 1:5.) Pwacnacng, kom fin oruh sulaclah nuhkewa lom ke inkacnek ohinge, kom ac tahfwelah na in ahkpahye kuh lom in akihlen inmahsrlon ma wo ac ma kuluk uh. Kain in ahkpah inge ac fah kahsre kom in eklac ac sruokyacna ohiyen sie mwet suc ahkkahlwemye nuhnak luhn Jeova uh.\n14. Kain in kena fuhkah se kuht enenuh in ahkyohkye tuh kuht in kapkapwack ke fototo lasr nuh sin Jeova uh? Tuhsruhktuh, mwe sensen fuhkah kuht enenuh in esam?\n14 Finne sie mwet el pah in nuhnak, srackna puhs ma el kuh in kapkapwack kac. Sie mwet el enenuh mongo tuh elan kapkapwack. Ke srihpac se inge Paul el fahk: “Mongo ma kwekwe uh ma nuh sin mwet mahtuh.” Sie ma yohk srihpac in muhsaheack luhlahlfongi lom an pa kom in tahfwelah na eis mongo kwekwe ke kahs luhn God uh. Sie inkacnek lahlmwetmwet pa in orekmakihn ma kom lotwelah uh. Bible uh fahk lah: “Ma se ma yohk srihpac emeet nuh sum pa in suk lahlmwetmwet.” Pwacnacng, kuht enenuh in ahkyohkye kena lasr nuh ke ma sacohk ac pwacye suc Pahpah tuhmwacsr el acse nuh sesr. (Soakas 4:5-7; Sie Peter 2:2) Pwacye, ke kuht ahkyohkye etwacack lasr ke lahlmwetmwet luhn God, kuht tiac pac enenuh in inse fuhlwactack. Kuht enenuh in tuni kuht sifacna pacl nuhkewa tuh kuht in taran ohiyen inse fuhlwact kuh kuhtuh pac ohiyac sesuwohs sahyac in tiac muhtwacwacack in oasr yohrohsr. Paul el suhmuhslah: “Kowos in sifacna srihke kowos ac nuhnuhnkekowos, in konwacack lah kowos moul in luhlahlfongi kuh tiac.”—Luo Corinth 13:5.\n15. Efuh kuh luhngse uh yohk srihpac nuh ke kapkapack lasr in fototo nuh sin Jeova?\n15 Finne sahflah muhsah ma orek nuh ke sie lohm, srackna oasr orekma ma enenweyuck. Enenuh in ahkwoyeyuck ac karihngihnyuck ma pucspucs kac, sahp oasr infuckihl sahyac ma enenuh in oreklac fin pa oasr eklac ke ohiyen moul luhn mwet inge. Meac kuht enenuh in oruh tuh kuht in fototo nuh sin Jeova ac in karihngihn fototo se inge? Ma se ma yohk srihpac emeet uh pa luhngse. Kuht enenuh in tahfwelah na in kapkapwack ke luhngse lasr nuh sin Jeova ac nuh sin mwet lili wiyacsr uh. Fin wacngihn luhngse yohrohsr, na etwacack ac orekma nuhkewa lasr uh wacngihn srihpac. (Sie Corinth 13:1-3) Fin oasr luhngse yohrohsr, kuht kuh in fototo nuh sin Jeova ac tahfwelah na in kapkapwack ke fototo lasr nuh sel uh.\nLOHACNG AHKWOYAC NUH KE FINSRAK MA JEOVA EL ACSE NUH SESR UH\n16. Kain in nuhnak fuhkah Satan el orekmakihn uh, ac mwe kahsruh fuhkah Jeova el acse nuh sesr uh?\n16 Lwelah kuht in nuhnkuh ke sie pac ip ke muhsah se ma kom oruh inge. Kom fin luhngse in muhsaheack moul lom in oacna sie mwet tuhma lutlut oaru luhn Christ, kom enenuh in karihngihn nuhnak lom an. Satan pa kol facluh ac el suhmahtlac ke ahkmuhnahsye mwet uh in nuhnak kuluk, nuhnak ahlohloh, wacngihn luhlahlfongi ac wacngihn finsrak. (Ephesus 2:2) Kain in nuhnak inge arlacna sensen nuh sin sie mwet Christian in oacna ke won ac wet srihsrihk uh mwe sensen nuh ke sahk ke sie lohm. Tuhsruhktuh, Jeova el use nuh sesr mwe kahsruh na yohk ma ac kuh in karihngihn kuht pa finsrak lasr uh.\n17. Kahs luhn God uh ahkkahlwemye fuhkah yohk srihpaciyen finsrak lasr uh?\n17 Bible uh tahkuhnlah ip pucspucs ma oasr ke mwe loeyuck in karihngihn fototo lasr nuh sin Jeova ma kuht ac enenuh tuh kuht in lainuhl Satan ac facl se inge. Sie ip yohk srihpac kac uh pa mwe loeyuck nuh ke insifacsr, pa “finsrak lasr nuh ke molwelah.” (Sie Thessalonica 5:8) Sie mwet mweun in pacl meet ah el etuh lah el ac tiac kuh in moullac ke sie mweun fin wacngihn mwe loeyuck nuh ke insifacl. Ma inge kwacna oreklac ke osra ac ituckyang nuh fin susu ma oreklac ke nuknuk. Mwe loeyuck insucf inge karihngihn insifen mwet uh liki kuhtwena ma ac kuh in ahkngalye, tuh in tiac yohk ma upac sikyak. Finsrak lasr uh pa ac kuh in karihngihn nuhnak lasr uh, oacna ke sie mwe loeyuck ma karihngihn insifacsr.\n18, 19. Mwe srihkasrak fuhkah se Jesus el oakiyac ke el sruokyacna finsrak lal, ac kuht ac etahel fuhkah?\n18 Jesus el oakiyac mwe srihkasrak se ma wo emeet in sruokyacna finsrak lal uh. Esam ma el muhtwacnglah ke fong sahflah se lal fin facluh ah. Sie sin kawuck na fototo lal inge orek kuhtasrihk nuh sel ke srihpen mani. Sie pac kawuck lal uh lahfwekuhnuhl. Mwet sahyac lal uh som luhkel. Mwet ke acn sel uh foracng lainuhl, ac wowoyak nuh sin solse luhn acn Rome eltahl in ahkkweokyacl ac unilyac. Fal kuht in fahk muh Jesus el sun ma na upac pucspucs ma wacngihn sie pacl kuht ac muh sun. Meac kahsrel? Bible uh tohpohklah ohinge: “Ke engan ma fihliyucki ye muhtahl, el muhtweng ke kweok fin sahk uh, el pihlacsraclah mwekihn, ac el muhta lacpo lacyot ke tron luhn God.” (Hebrew 12:2, NW) Wacngihn sie pacl ma Jesus el muhlkuhnlah “engan ma fihliyucki ye muhtahl” uh.\n19 Engan fuhkah se oan ye muhtahl Jesus uh? El etuh lah el fin muhtweng ke mwe kweok ma el sun uh, oasr ip kunacl in ahkfuhlwactye ine muhtahl luhn Jeova. El oraclah mwe ahkpwacyeye se ma yohk emeet nuh kac lah Satan el kikiacp. Wacngihn kuhtwena finsrak sahyac ma kuh in ahkenganyacl Jesus oacna ma inge. El etuh pac lah Jeova el ac fah ahkinsewowoye ohiyen oaru lal uh, lah kihtin pacl tok oasr pacl wowo se ma el ac kuh in sifwil muhta yurin Pahpah tuhmwacl uh. Jesus el sruokyac kuh finsrak se inge ke nuhnak lal uh ke pacl ma el sun ma upac uh. Kuht enenuh in oruh oacpacna. Oasr mwe insewowo ma fihliyucki pac ye muhtahsr. Jeova el use nuh sin kais sie sesr kunohkohn na wo in ahkfuhlwactye inel. Kuht kuh in ahkpwacyeye lah Satan el kikiacp ke kuht sulacllah Jeova oacna Mwet Kol lasr ac kuht muhtana in luhngse luhn Pahpah tuhmwacsr uh finne ke pacl upac kuh fin oasr ma upac kuht sun.\n20. Meac ac kuh in kahsre kom in lohacng nuh ke nuhnak wo ma oasr finsrak kac uh?\n20 Jeova el tiac luhngse muhkwena in ahkinsewowoye mwet kuhlwacnsap oaru lal uh ac el oacyacpac engan in oruh ma inge. (Isaiah 30:18; riti Malachi 3:10.) El engan in sang nuh sin mwet kuhlwacnsap lal uh kena wo luhn insiacltahl. (Psalm 37:4) Pwacnacng, lohacng ahkwoyac nuh ke finsrak se ma oan ye motom inge. Nik kom fuhleack ke srihpen nuhnak kikiacp ac nuhnak kuluk luhn facl se lal Satan inge. Kom fin akihlen lah ohiyac luhn facl se inge muhtwacwacack in ilyak nuh ke nuhnak lom ac insiom, sikaleni in puhruhe nuh sin Jeova in eis “mislac luhn God, suc yohk liki ma mwet uh kuh in kahlwem kac.” Mislac luhn God inge ac fah karihngihn insiom ac nuhnak lom an.—Philippi 4:6, 7.\n21, 22. (a) Finsrak wo fuhkah se ma mwet ke “u na luhlahp” se inge ahksacohkye? (b) Ip fuhkah ke finsrak luhn mwet Christian uh yohk srihpac emeet nuh sum, ac meac sulaclah lom uh?\n21 Finsrak na wo se pa inge kom fin nuhnkuh kac! Kom fin wi ke “u na luhlahp se” ma ac fah painmoullac ke pacl in ongaiyac luhlahp uh, srihke nuhnkuh ke moul se ma kom ac fah engankihn ke pacl na sa uh. (Fwackyuk 7:9, 14) Ke Satan ac demon lal uh wacngihnlac, kom ac puhla mongi yohk ma kom tiac kuh in petsacelah ke pacl inge. Mweyen, wacngihn sie inmahsrlosr suc puhla tari sie moul ma tiac ahkkulukyeyuck sel Satan. Mwe ahkkuluk se inge fin wacngihnlac, arlacna yohk engan ma kuht ac puhla ke kuht orekma in ekuhllah facluh nuh ke sie paradise ye kolyuck lal Jesus ac mwet kol 144,000 suc ac fah weluhl inkuhsrao! Kuht arlacna engan in nuhnkuh ke pacl se ma kuht ac fah liye ke mas ac suhkahpahs nuhkewa wacngihnlac, ke kuht ac paing mwet lasr suc ilme liki kuclyuck uh, ke kuht ac kuh in moulkihn moul lasr in fal nuh ke ma God el oakiyac nuh sesr in moulkihn ke muhtwacwacackiyac ah! Ke kuht ac eklac suwohswohs, sie mwe sang suc yohk liki ma inge ac fah oacyacpac ituckuh, pa ke wuhlelah se ma ahkkahlwemyeyuck ke Rome 8:21, ke kuht ac wi “ipeis ke sukohsohk wolacna luhn tuhlihk nuhtin God.”\n22 Jeova el luhngse kom in engankihn sie kain in sukohsohk yohk ma kom ac tiac kuh in petsacelah. Ahkostwen lom uh pa ac kol kom ke inkacnek in eis sukohsohk se inge. Yac tiac oasr srihpac nuh sum in kwacfeacng ke pacl inge in ahkos Jeova lwen nuhkewa? Ke ma inge, tahfwelah na in muhsahikomyak fin luhlahlfongi muhtahl lom, tuh kom in muhtana in luhngse luhn God ne tok ma pahtpaht!\nMwe Lutlut Ma Kuhpahsr Nuh Kac\nMwet Fuhsr—Kom Ac Orekmakihn Fuhkah Moul Lom?


Pahpah tuhmasr Inkuhsrao ac Mwet Lahngo lasr, Jisus Kraist, etuh kuht ac luhngse kuht. … Kuht kuh in puhla luhngse ac pahkomuhta Lalos ke kweok lasr.\nNa ke kuht ohsun nuh sin tahmtahel raunweack facluh, kuht lut ke fokokoiyacn kahs in lohoh lom. Puhs na pwacye suwos oasr ke sie kuh fihl se ahkluo ke mempucr luhn Alu uh. Kuht liye puhkantwen tahmtahel kuhlwacnsap ke kunohkohn puhkantwen, forfor loes in wi alu, ac kihsackuhnwacng in orwaclah ac liyacacng akwuck muhtahl ke tempuhl. Kuht ahkfuhlwactye kom. Kom pa mwet mahtuh luhn Leum!\nPacl fototo somlah ah, mukul tuhmuhk, Mel, ac nga ohsun nuh sin mwet kol orekma se pahngpahng Mollie Lenthal ke kuht muhtwacta nuh ke museum se fin acn Australia. Kuht sokwack lah Mollie, el muhtwacn na wowo se matwacl oasr ke yac 70 ma, wacngihn tuhlihk nahtuhl ac el tena pahyuck. El muhkwena tuhlihk se, ac sucu lal ah misac ke yac puhs somlah ah. Sucu fototo lal oasr tuhlihk luo ac ma wiyacl suc muhta loeslac. Nga sana puhlahack ke Nguhn fahk nuh sihk, apkuhran na in Pahpah Lucng lacn sramsram: “Mollie el tiac muhkuh! Mollie el tuhlihk muhtwacn nuhtihk! Nga pa pahpah tuhmwacl uh! El tuhlihk muhtwacn arulacna yohk srihpac ke sucu luhk ac el tiac wi muhkwena uh!”\nSie sramsram nga luhngse ke moul luhn Mwet Lahngo pa ke sramsram kacl Lazarus. Ma suhmuhslah uh sruhmuhn nuh sesr lah “Jisus el luhngse Martha, ... tahmtahel lal [Mary], ac [tamuhlwel laltahl] Lazarus.”1 Kahs suhpweyucklac nuh yurin Jisus lah Lazarus el arulacna mas, tuhsruhk Jisus el tiac sa tuhkuh; El muhta wihn lwen luo, el fahk lah “mas se inge ... ma in nahwelah God, lah Wen nuhtin God fah eis wolacna kac.”2\nLohng lah Jisus elac tuhkuh, Martha “el som ac ohsun nuh sel,”3 fahk nuh Sel lah mac sikyak. Lazarus el “oan in kuclyuck lwen ahkosr.”4 Ahsor, Martha el kahsruhsr fohlohk nuh lom sel in fahk nuh sel Mary lah el tuhkuh.5 Mary el toasr ke ahsor kahsruhsr nuh yohrohl Jisus, puhtati nuh ke Niyacl, ac tuhng.6\nSruhmuhnyuck nuh sesr lah “ke Jisus el liyaclwack [Mary] ke el tuhng ah, … el tuhng in nguhn, ac kuf,” ac el siyuck lah piyac acn elos fihlilyac we uh.\n“Elos fahk nuh sel, Leum, tuhkuh ac liye.”7\nNa kuht riti kuhtuh sin pahkotwen yohk, kahs in luhngse ke ma suhmuhslah: “Jisus el tuhng.”8\nMwet tuhma lutlut James E. Talmage el suhmuhslah: “Ngwetngwet luhn muhtwacn luo inge kuf ke ahsor, … oruh Jisus el ahsor [weluhlos], ac El tuhng in Nguhn ac elyah yohk.”9 Puhlakihn se inge fahkwack ke pahkotwen, pahkomuhta, ac luhngse ma Mwet Lahngo lasr, ac Pahpah Tuhmasr Inkuhsrao puhla nuh sin kais sie sesr pacl nuh kwewa ke kuht puhla toasr ke mwe kweok, ma koluk, ma upac, ac ngal luhn moul.\nPain kowos tahmtahel an, Pahpah tuhmasr Inkuhsrao, Jisus Kraist, el etwekuht ac luhngse kuht. Eltahl etuh ke pacl kuht ngal ac kweok ke oacna sie ohiyac. Eltahl tiac fahk, “Wona fin kom ngal ingena, ke srihpen pacl sa ma nuh kwewa ac fahk eklac wolac. Kom ac fah ahkkweyeyucklac, kuh mukul tomom ac fah konwacack orekma, kuh tuhlihk nuhtum suc som liki kom ac fah fohlohk uh.” Elos puhla luhpan kweok lasr, ac kuht kuh in puhla luhngse ac pahkomuhta ke mwe kweok lasr.\nAlma el fahkwack:\n“Ac el fah fahsr nuh met, puhla kweok ac ma koluk ac mwe sruhf ke oacna sie; ac ma se inge lah kahs kuh in nwacklah suc fahklah el ac fah eslah mwe kweok ac mas luhn mwet lal.\n”Ac el ac fah eslah … mwe muhnahs lalos, lah insiyacl fah sesseslah ke pahkomuhta, … tuh el ac etuh … fuhkah in kahsruh mwet lal nuh ke mwe muhnahs lalos.”10\nKe kuht motko fin kuht etweyuck sin Mwet Lahngo lasr ac Pahpah tuhmasr Inkuhsrao kuh luhpahkah Elos etwekuht, kuht kuh in esamwack kahs luhn Mwet Lahngo nuh sel Oliver Cowdery:\n“Fin kom kena sie pac mwe lohoh, oruh kom esamwack fong se kom tuhng nuh sihk ke insiyom, lah kom kuh in etuh ma pwacye luhn ma inge.”11\nMet Leum el fahk nuh sel, “Wacngihn sie fanna mwet sahyacn God suc kuh in etuh nuhnak lom ac luhngse luhn insiyom.”12\nLeum el ahkacsmakihnyacl Oliver lah El etuh ip nuh kwewa ke pruhe kwacfe—ac esamwack—pacl fal, ac fong se inge.\nYac puhs somlah ah mukul tuhmuhk muhtwacwacack arulacna mas ke sie mas suc puhs mwet wi. Ke wik som ac mas lal kweoki, nga muhtwacwacack in luhlahlfongi lah el ac misac. Nga tiac fahk nuh sin oacna sie ke fosrngah luhk. Oasr sucu luhlahp ac sucu fuhsr ac luhngse luhn pahyuck ma pahtpaht, ac nuhnak ke wacngihnlac mukul tuhmuhk ac tuhfahlah tuhlihk nuhtihk sifacna nwekyuclac ke muhkahimtacl, ahsor, ac finne ahngyahng. Nga mwekihn in fahk lah nga forlah liki Pahpah tuhmuhk Inkuhsrao. Ke lwen Nga tui tilac pruhe; Nga tui tilac orek plwacn; Nga tuhng. Nga som nuh ke na nga konwacack lah nga tiac kuh in sifacna.\nKe pacl se met ke pacl puhs, Nga sikuckmuhtuhnteyak ac fuhlweacng insiyuck nuh sin Pahpah tuhmuhk Inkuhsrao, kwacfe ke nuhnak muhnahs ke forlah Luhkwel, fahk nuh Sel nohfohn nuhnak yohk luhk, ac sahflahiyac nga tuhngyak lah fin pa inge ma El kena nga in oruh, Nga ac oruh. Nga etuh lah oasr plwacn Lal nuh ke moul lasr.\nKe Nga tahfwelah sikuckmuhtuhntei in sang insiyuck, ma wolacna, mihs upac, puhla luhngse tuhkuh nuh sihk. Oacna fin plwacngkiht in luhngse sohksohk ye muhtuhk. Apkuhran in fin nga kuh in puhla Pahpah Inkuhsrao fahk, “Pa ingacn nohfohn ma nga enenuh in etuh.” Nga sulaclah in tiac sifil forlah Luhkwel. Kahkahsrihki ac wo ohiyac mukul tuhmuhk muhtwacwacack kweyak nuh ke na el kwelac na pwacye.\nYac tohkoh mukul tuhmuhk ac nga sikuckmuhtuhntei ke sisken tuhlihk muhtwacn yac 17 se nahtuhsr ac siyuck ke moul lal. Pacl se inge top kac pa moh, tuhsruhk puhla oacna sie ke luhngse ac mihs ke olwelah luhn Mwet Lahngo lasr arulacna fokoko, ac kuht etuh lah finne Pahpah tuhmasr Inkuhsrao el isacl elan fohlohk nuh yohrohl, ma nuh kwewa ac wo. Kuht muhtwacwacack in etuh lah meac kalmeyac in sang mwe toasr lasr nuh sin Leum, in etuh lah El luhngse kuht ac puhla pahkomuhta nuh sesr ke ahsor ac kweok lasr.\nSie pacl wowo luhn pahpah-nuh sin-wen ke Puk luhn Mormon pa ke Alma Fuhsr el fahkwack luhlahlfongi nuh sin wen nahtuhl Helaman. Alma el ahkuhtweyac “sahngweng” lah el puhla ke el petsacelah tuhkuh nuh yurin God in nuhnuhnkuh ke ma koluk puhkantwen lal. Tukun puhla toasr luhn ma koluk lal nohfohn lwen tolu ac fong tolu, el auliyak ac siyuck sin Mwet Lahngo in oasr pahkomuhta lal sel. El ahkuhtweyac nuh sel Helaman ke “oaskuh ac wolacna” engan ke esamwack kweok lal “wacngihnlac.” Sahyacn puhla “sahngweng” nuhnkuh ke tuhkuh nuh ye muhtuhn siyah luhn God, Alma el liye sie mwemwe ke “God el muhta ye siyah lal” ac fahk, “Nguhnihk pwacye oasr insac.”13\nTiac pa inge ke kuht puhla uh, tahmtahel sacohk luhk, ke kuht auliyak ac liye luhngse, pahkomuhta, ac nuhnak kuht puhla ke Pahpah tuhmasr Inkuhsrao ac Mwet Lahngo lasr—lah kuht oacyacpac “loessuhlah nuh we,” in eis kena sin luhngse Lalos?\nOacna ke Leum el fahkwack nuh sihk lah El tiac muhlkuhnlah tuhlihk muhtwacn sacohk nahtuhl Mollie Lenthal, Nga fahkwack lah El tiac muhlkihnkomlac! Oacna sie ma koluk kuh mwe muhnahs kuh ngal kuh mwe fosrngah kuh ma upac kom puhlakihn, El etuh ac kahlwem ke kain pacl se inge. El luhngse kom! Ac El ac fah us kom ke pacl se ingacn, oacna ke El oruh nuh sel Mary ac Martha ah. El ahkfalyelah lusen pacl se lah El ac etuh fuhkah in kahsrwe kom. Sang ma toasr lom nuh Sel. Fahk nuh sin Pahpah tomom Inkuhsrao fuhkah puhla lom. Fahk nuh Sel ke kweok lom ac ma upac ac sang nuh Sel. Suk ma suhmuhslah lwen nuh kwewa. Na kom ac fah oacyacpac konwacack kolyuck ac kahsruh.\nMwet Lahngo lasr El siyuck:\n“Kuh muhtwacn se kuh in muhlkuhnlah tuhlihk nahtuhl, lah el tiac enenuh in oasr pahkomuhta ke wen nahtuhl insiyacl? Ahok, sahp elos kuh in muhlkuhnlah, na fah Nga tiac kuh in muhlkihnkomlac. …\n“… Nga sruhlwekomlac ke lain lun pouk.”14\nAc siyuck Lal nuh sesr: “Ac kom liye lah Nga sapkihn tuh in wacngihn suwos fah wacngihnlac, tuhsruhk in sapkihn tuh kom fah tuhkuh nuh yuruk, kom in kuh in puhla ac liye; finne tuh kom fah oruh nuh fin facluh.”15\nPa inge mwe siyuck lasr. Kuht enenuh in puhla ac liye sesr sifacna ac fah kahsruh nohfohn tuhlihk nuhtin Pahpah Lucng in puhla ac liye ac etuh lah Mwet Lahngo lasr eis nuh sel sifacna tiac ke ma koluk nuh kwewa lasr tuhsruhk oacyacpac ngal lasr ac kweok lasr ac ma koluk tuh Elan kuh in etuh ma kuht puhla ac in kahsrwe kuht fuhkah. Nga fahkwack Kacl ke inen Jisus Kraist, amen.\n5. Liye John 11:28.\n6. Liye John 11:32.\n10. Liye Alma 7:11–12.\n11. Liye Doctrine and Covenants 6:22.\n13. Liye Alma 36:14–22 ; ahkuhtweyac wo ituckyang.\n14. Liye 1 Nephi 21:15–16.\n15. Liye 3 Nephi 18:25; ahkuhtweyac wo ituckyang.\nKahs KosraeAmerican Sign Language (ASL)Bahasa IndonesiaCebuanoČeskyDeutschEestiEnglishEspañolFaka-tongaFrançaisGagana SamoaItalianoKahs KosraeKahs KosraeKreyòl AyisyenLietuviųLingálaMagyarMalagasyNederlandsNorskPalauanPolskiPortuguêsReo TahitiShqipSlovenčinaSuomiSvenskaTagalogThin Nu Wa'abTiếng ViệtVosa vakavitiБългарскиМонголРусскийУкраїнськаՀայերենພາສາລາວ한국어中文日本語


Zechariah 9 - BIBLE MUTAL\n1Pa inge kas in sulkakinyuk sin LEUM GOD: El orala tari sie sap fulat lal in kalyei acn Hadrach ac siti Damascus. Tia sruf lun Israel mukena pa ma lun LEUM GOD, a siti fulat se lun acn Syria ma pac lal.\n2Acn Hamath, su masrol nu Hadrach, oayapa siti lun Tyre ac Sidon wi kain in usrnguk nukewa yorolos, ma pac lal.\n3Acn Tyre musaela mwe akkeye pot ku lal, ac yohk pac silver ac gold lal, oru pilasr oana puk weacn uh.\n4Tusruktu LEUM GOD El ac fah eisla ma inge nukewa. El ac fah sisla mwe kasrup lun acn we nu in meoa uh, ac siti sac ac fah firirla nu infohk uh.\n5Siti Ashkelon ac fah liye ma inge ac sangeng. Ac siti Gaza ac fah liye ac keok ke waiok lulap. Acn Ekron ac fah liye pac, ac ma nukewa el finsrak nu kac ac wanginla nufon. Tokosra lun Gaza ac fah anwuki, ac Ashkelon ac fah wanginla mwet we.\n6Kain in tafun mwet puspis fah muta in Ashdod. LEUM GOD El fahk, “Nga fah akpusiselyela mwet inse fulat lun acn Philistia inge.\n7Elos ac tia sifil kang ikwa ma srakna srahsra, ku kutena kain mwe mongo saya ma tia lela in mongo. Mwet nukewa ma painmoulla uh ac fah wela mwet luk, ac elos fah oana sie sou in sruf lun Judah. Ekron ac fah wela pac mwet luk, oana ke mwet Jebus elos tuh oru meet ah.\n8Nga fah liyaung acn sik, ac karingin tuh mwet mweun in tia fahsr sasla fin acn uh. Nga ac fah tia lela mwet kol sulallal in sifilpa akkeokye mwet luk. Nga liye tari lupan keok lun mwet luk.\n9Enganak! Kowos mwet Zion, enganak! Sasa ke engan, kowos mwet Jerusalem! Liye, tokosra lowos el tuku nu yuruwos! El tuku ke ku lulap ac kutangla, Tusruktu el pusisel ac el muta fin soko donkey — Aok, fin soko donkey fusr.\n10LEUM GOD El fahk, “Nga fah sisla chariot in mweun liki Israel, Ac eisla horse uh liki Jerusalem; Mwe pisr su orekmakinyuk ke mweun ac fah kunausyukla. Tokosra lowos el ac fah orek misla inmasrlon mutunfacl; El fah leumi liki sie meoa nu ke sie pac meoa, Mutawauk Infacl Euphrates lac nwe ke saflaiyen faclu.”\n11LEUM GOD El fahk, “Ke sripen wuleang luk yuruwos, Su tuh akkeyeyukla ke srah lun mwe kisa uh, Nga fah aksukosokye mwet lowos — Liki luf lun sruoh, su oana sie lufin kof ma wangin kof loac.\n12Foloko, kowos mwet sruoh su oasr finsrak yoro in pacl inge uh; Foloko nu yen suwos, yen kowos ac moul in misla we. Inge nga fahk nu suwos tuh nga fah sifil folokin nu suwos mwe insewowo pacl luo yohk liki, Ke sripen ma nukewa kowos tuh keok kac.\n13Nga fah orekmakin Judah oana sie mwe pisr nutin sie mwet mweun, Ac Israel oana soko sukan pisr. Nga fah orekmakin mwet mukul in Zion oana sie cutlass, In mweuni mwet Greece.”\n14LEUM GOD El ac fah sikyak lucng liki mwet lal, Ac pisrik sukan pisr natul oana sarom uh. LEUM GOD Fulatlana El fah ukya mwe ukuk; El ac fah tuku in ku lal in sie paka liki acn eir.\n15LEUM GOD Kulana El ac fah loangela mwet lal, Ac elos ac fah kunausla mwet lokoalok lalos. Elos ac fah sasa in mweun oana mwet sruhi uh, Ac elos fah aksororyela srahn mwet lokoalok lalos. Ac srah uh ac fah soror oana srah in sie mwe kisa, Su okwoki nu fin loang uh in sie pol!\n16Ke len sac ac tuku uh, LEUM GOD El ac fah molela mwet lal, Oana ke sie mwet shepherd el molela un kosro natul liki mwe sensen uh. Elos ac fah saromrom in acn sel Oana wek saok ke sie tefuro.\n17Ac fuka lupan wo ac oasku lun acn sac! Mwet fusr ac fah kapak ac fokokoi ke wheat ac wain lun acn we.


Saturday (6/27) Sifac: Leum God El Fah Esam Tafongla Lalos - Word Of Knowledge | USA\nBy Deaconese Niokong Y. Tara\nSifac: Leum God El Fah Esam Tafongla Lalos\nMwe Read: Jeremiah 14:1-10\nDeaconese Niokong Y. Tara\nMa se mwet nga sang kulo nuh sin Leum God Fuhlahtlana ke kulang lal a pahkotenwen lal nu sesr kais sie. Nga simis mwe lutlut se inge, tia in luti nu selos su a fwa wi ridi u, a kut in tukeweni a lutlutti ka.\nMwe lutlut se inge fwahk ke kahs lun Leum God nu sel Jeremiah mwet pahluh. Jeremiah el sie mwet pahluh na yok, kuhtuh ma el palye inge, el moul na lie ke pahl se sikyak ah. Ke pahl se pac na inge Leum God el fwahk nuh sel ke ma ah sikyak nu sin mwet Juda a Jerusalem.\nLeum God el a sang kai nuh selos ke sripen seahjos lalos. Juda el muta in asor, a mwet lal u ona in fohk u elos arlana asor. Ac Jerusalem el wowoyak in suk kahsru. Mwet fwuhlaht lalos u, suphalah mwet kuhlahn sap lalos in ut kof, elos som nuke nien kofuh ac koflah in konoahk kof, elos arlana asor.\nMwet orek ima elos arlana supar meyen wangin af in fwal selos, oinge infohku poholah, a imah lalos koflah kap mwo. A kosro deer in imah u elos aswelah ma nahtuh. A sisal som liki, meyen wangin mah nahlos. Ac oayapah donky lemnak elos koflah konoah ahk ma nahlos.\nMwet Juda a Jerusalem elos puhlakin ma upa nuh selos. Elos wowoyak nuh sin leum God ah fwak, a koluk lasr fwinne fal in liskuhtlah Leum God, Kasre kut oahna ke kom wuhlema. Kut forlah liki kom pahl puhs, kut orekma koluk lain kom. Tuhsruk kom mukena pa mwe fwinsrak lasr. Etweyahk lah kuht mwet lom, kom na pa ku in molikuhtlah. Efuh kuh kom oahna sie mwet sac nu sesr. Tusruhk Leum God el esam na tahfongla lalos.\nPainge ma Leum God el fwahk ke mwet lal kowos lungse in kahengla liki yuh, ah tiac liahahng oiyowos. Sifwana, nga tia insewowo selos, nga fwah esam ma koluk lalos, ah kalye elos ke orekma koluk. Elos oru, painge kuty kahs lal Jeremiah mwet pahluh el fwakahk nuh selos.\nNa in oiyah se pac na inge nuh sesr in paht inge. Kut fwin fwahsr liki mwe luti, kuh oruh ma lungse lasr sifahna, Leum God el afwah use pac kuht in kuh pah in puhlakin kaiyauk lal. A kut fwin forlah liki ma koluk a auliak in suk Leum God el a fwah nunak munas nuh sesr ac ak insewowo ye kut.\nDeaconese Niokong Yukiwo Tara.\nPrevPreviousFriday (6/26) Sifac: Israel Srangesr Folok Nu Yuruk\nNextSunday (6/26) Sifac: Israel Srangesr Folok Nu YurukNext


Thursday (7/30) Sifac: Mwet Lango Lasr El Arulana Ku - Word Of Knowledge | USA\nSifac: Mwet Lango Lasr El Arulana Ku\nMwe Read: Jeremiah 50:28-34\nJeremiah 50: 28-34\n28 ” Pusralos su kaenglac ac yulac liki fwal Babylon, in fwakak in Zion foloksak Lun Jehovah. 29 Pangnoni nuhsie mwet pus lain Babylon, elos nu kewah su kufusye mwe pusr; oru nien aktuktuk raunelac lainul; nikmwet lelac kutena mwet we in kahenglac: moli nu sel fwal nu ke orekma lal; fwal nu ke mah nukewa ma el orala, oru nu sel; tu el fulang lain Jehovah, lain EL su Mutal in Israel. 30 Ke ma inge mwe fuhs lal fwa igori enganek lal, ac mwet mweun lal nu kewah fwa akmisyeyuk in len sac. Jehovah EL fwak. 31 Liye, ‘NGA lain kom, O kom mwet fuhlang, LEUM, Jehovah lun mwet mweun, EL fwak; “tu len lom summu,” pal NGA fwa liyekomlac.’ 32 Ac el su fulang fwa tugkulkul ac igori, ac wangin sie ac fwa sruklulak, ac NGA fwa tanak sie e in siti lal, su fwa kanglaloslac nukewah su apnullac. 33 Ouinge Jehovah lun un mwet mweun EL fwak, “Tulig natul Israel ac tulig natul Judah tukeni akkemkatuyeyuk; ac elos nukewa su wiseloslac mwet sruo srukelosi ku; elos srangesr fwueloslac. 34 LEUM LANGO lalos EL ku; LEUM LUN mweun pah INEL: paye EL fwa fwakak ma lalos, tu ln ku in sung monglac nu sin fwalu, ac tukasru nu sin mwet Babylon”\nPwengwo nusuwos kewah suh pangon GOD EL PAPA seh tumwewos ac Jesus El Mwet Lango se lowos. Paing kowos kewa. Nga lungse pac sang kulo, met, nu sin GOD ac Jesus Christ, ac kowos nukewa. Kunukon lasr nu mesengi uh, sifwil pac tuku in akesmakinye kut. Ke ouiyesr nu Sel Jesus Christ, lac kut panglol Leum, Leum; aksol ku lukeke Ellul.\nNgah tia sislac pahl luk ke sram sram kel togosra Nebuchadnezzar. Nga etu lac kowos orulana kaliyah sramsram matu tari ke Bible u. Nga lungse uskut mwe nuke way lasr mesengi u. In srumun ke lupan lungse LUN GOD nu sesr. Oana mwet Israel, kut lukkekei GOD kutu pal uh, neh oinge Lungse Lun GOD tia tui. Kut kalem keh John 3: 16, 17 “Tu GOD EL lungse fwalu ouinge, tu EL ase Mwen sefwana isusla Natul, tu el su lulalfongel fwa tia tulac, ac el fwa es moul ma patpat. Tu GOD EL tia supamu Mwen Natul nu in fwalu in nununku fwalu ac tu falu in moul Kel.” Kut long pah ku LAL lah wangin ku kapuran na SEL. Pah fwak kalem ke fus 34 ke Jeremiah sapta 50 an. Ac Isaiah 59: 1 “Liye, poun LEUM tia akfutotoyeyuklac, tu in koflanu in luhngo…” Nga muh pah inge mah nga ku in fwak ke mwe kunokun lasr u.\nKulo na ma lulap ke pahl wowo lasr ke mwe luti na wowo se inge. GOD ac Jesus Christ Lungse kom.\nPrevPreviousWednesday (7/29) Sifac: Lungse Kawil Lun God\nNextFriday (7/31) Sifac: Fufahsryusr In KalemNext


Tuesday (10/27) Sifac: Mwet Shepherd Se Su Sifil Folokonak - Word Of Knowledge | USA\nSifac: Mwet Shepherd Se Su Sifil Folokonak\nMwe Read: Psalm 80:1-3,7,17-19\nPsalm 80: Psalm sie inge ma lal Asaph. Oasr Psalm 150 ke BIBLE natusr uh. Oasr akkalemye la singaul-luo (12) sin Psalm inge, simla sel Asaph. Asaph el sie Mwet eteyuk ke ON (musician), su Tokosra David el sang ku lulap lal (major responsibility) la in wi fohsrngackin ON ma eneneyuk ke lom nuknuk (Tabernacle) ma elos alu kac. Asaph el ma nutin Papa se pangpang Berchal (ke sruf lun Levi. ON ku Psalm ma Asaph el sumusla inge Onkackinyuk ke pacl se ma Tokosra David el sifwil folokonma ‘tuptup lun GOD’ (ark of Covenant) nu Jerusalem. Akkalemyeyuk in (1 Chronicle 16:4), “David el sulela kutu mwet in sruf lal Levi tuh elos in kol alu lalos nu sin LEUM GOD lun Israel, ac elos on ac kaksakunul ye mutun Tuptup in Wuleang.” On soko lal Asaph inge pa pac akkalemyeyuk in (1 Timothy 3:16) ouinge, “Lela Leum sifacna, su ase misla lasr, elan asot misla nu suwos in pacl nukewa ac in ouiya nukewa. Leum elan wi kowos nukewa.”\nThe Shepherd Who Restores: Scriptures (Psalm 80:1-3, 7, 17-19\nPsalm 80: 1 – “Porongekut, O Shepherd lun Israel, Lohng kut, kom su kol un sheep nutum; Kom su muta lucng liki posohksok lun cherub.”\n– Porongekut, O Shepherd lun Isarael, su pa akkalemyeyuk ke ma Simusla in (Psalm 23:1), “LEUM GOD El mwet shepherd luk; Wangin ma nga ac kena kac.”\n– Akkalemyeyuk ouinge ke ma Simusla, “Orala sie mwe afyuf ke gold nasnas, inch angngaul limekosr lusa ac longoul itkosr sralap. (18) Orala luo cherub ke gold tuktuki. (19) Sie in oan tafu ac ma se ngia oan tafu. Cherub inge in orekla ipin na mwe afyuf sac. (20) ac in ngetani nu sie fac, ac posohksok laltal in elakelik ac afinya mwe afyuf sac.” (Exodus 25:17-20)\no Lumehyukla Cherub inge ke ahteh lun Cherubim. Cherubim ku cherub inge ma na mutal oana lipufan, oasr posohsok kac, su fahkak Wolana lun God. Tusruktu, fulat ac oan lung liki cherubim (cherub), LEUM GOD Papa Tumasr in kusrao, su fulat liki nukewa.\nPsalm 80: 2 – “Fahkkomyak nu sin sruf lal Ephraim, Benjamin, ac Manasseh. Akkalemye ku lom nu sesr; Fahsru ac molikutla!\n– Su Ephraim, Benjamin ac Manasseh? Ephraim ac Manasseh ma natul Joseph ac Benjamin pa sruf safla fihn an Israel ke sruf singaul-luo (12) ma sramteak an Israel. Ma Simusla akkalemye in buk lal Joshua ke BIBLE MUTAL natusr uh, “Joshua el fahk nu sin sruf lal Ephraim ac Manasseh Toto, “Pwaye kowos arulana pus ac ku. Fal in pus liki ipin can se na lowos” (Joshua 17:17).\n– Efu kuh tu arulana sohlla sruf (Ephraim, Benjamin ac Manasseh)tolu inge? Meyen, elos pah fahsr tuhkin lom nuknuk (Tabernacle) sa, ac elos pac pah fohtoto nuke an ‘tuptup lun GOD’ oan weh ke pacl elos fahsr yen mesis kuh ke pacl in tuh rounehla lom nuknuk ke pacl in alu lalos.\n– Ma Simusla fahk in (Isaiah 51:9), “LEUM God, ngutalik ac kasrekut! Orekmakin ku lom ac molikutla; Orekmakin oana ke kom tuh oru in pacl oemeet ah. Kom pa tuh pakpakilya Rahab, wet lulap soko meoa, nu ke ip srisrik.”\n– Su Rahab se inge? Tia Rahab se ma akkalemyeyuk in (Joshua 2:9). Rahab se inge ‘ineh’ se ihtuhkyang in akkalemye sie mwe lohkaclok lain GOD Papa Tumasr. Ma Simusla akkalemye in (Job 26:12) ouinge: “Ku lal uh pa kutangla meoa uh; Ac ke usrnguk lal El kunausla Rahab—ma sulallal soko ma muta inkof uh.”\no GOD Papa Tumasr El akkalemye kuh lal ke ouiyac uhsrnguk ke kuh lal. Kut ahkuhlen kuh se inge, ke el pakpakiya ‘Mea Srusrac’ (Red Sea), tulik natul in kuh in sasla weh. Kuh Lal muhkena kuh in mohli kut la.\nPsalm 80: 3 – “Folokinkutme, O God! Akkalemye pakoten lom nu sesr ac kut tufah moulla.”\n– Ma Simusla akkalemye in Isaiah 1:26 ouinge: “Nga fah sot mwet nununku ac mwet kasru su ac fah oana elos su tuh kol kowos in pacl oemeet ah. Na ac fah pangpang Jerusalem sie siti suwoswos ac pwaye nu sik.”\nPsalm 80:7 – “Folokinkutme, O God Kulana! Akkalemye pakoten lom nu sesr, ac kut tufah moulla.”\n– Pang ak luo lalos pa inge. Oana ke elos akkalemye ke (fus ak tolu).\n– Elos enenu in etu la meet liki GOD Papa el folokunuslos nu yorol; elos enenu in forla liki ma koluk lalos.\n– Ma Simusla akkalemye in (Deuteronomy 28:15), “Tusruktu kowos fin seakos LEUM GOD lowos, ac tia oaru in liyaung ma sap ac oakwuk lal nukewa ma nga asot misenge, mwe selnga inge nuikewa ac fah tuku nu fowos.”\nPsalm 80: 17 – “Sruokya ac karingin mwet su kom sulela inge, Mutunfacl se su kom oru in arulana ku.”\n– Mutunfacl se inge ah fihn tuhlokyak in ku, Mwet lal ma El sulela el enenu elan karingin. Pa kalem in (1 Samuel 16), ke GOD Papa El suhpella Samuel elan liki ‘blessings’ lal in kol an Israel ac Judah. “Samuel el eis oil in olive ac mosrwella David ye mutun tamulel lal. In kitin pacl ah na ngun lun LEUM GOD tuku ke ku nu facl David ac welul in len sac fahla. Na Samuel el folokla nu Ramah” (1 Samuel 16:13).\n– In Psalm 89:21, akkalemye ouinge, “Ku luk fah welul pacl e nukewa, Ac ku luk fah oru elan ku.”\nPsalm 80: 18 – “Kut ac fah tia sifil forla liki kom; Karinganang moul lasr, ac kut ac fah kaksakin kom.”\n– In akkalemye lupan kaksak lalos, Mwet kol lalos, David el orani mwet mweun ma wo emeet in an Israel ac elos folohkohnma ‘Tuptup in Wuleang lun GOD’. Elos ahkuhlen pac la ke pacl se ‘Tuptup lun Wuleang lun GOD’ oasr yorolos, mwo ouiyac sik pac nu selos tu elos in kaksakin GOD Papa.\nPsalm 80: 19 – “Folokinkutme, O LEUM GOD Kulana! Akkalemye pakoten lom nu sesr, ac kut tufah moulla.”\n– Ma Simusla akkalemye in (Psalm 89: 28) “Nga fah karingin wuleang lu nu sel, Ac wulela luk fah welul new tok.” Pa inge Wulela Lun GOD Papa Nu Sel David, su sohlla Tokosra suh mosrwella ke mwe akmusra mutal.\nIn oana ke akkalemyeyuk lung inge: GOD Papa Tumasr in Kusrao El akkalemye kuh lal in sang kuh nu sel Moses in kohlla tulik natul liki an Egypt. Elos tohfokla som ke Mea srusra (Red Sea) ac yen mesis. Elos us Tuptup lun GOD Papa Tumasr wehlulos su akkalemye la GOD Papa El wehlulos oana ke sie sruen puhkunyeng ke len ac sie sruen eh ke fong in karinganulos. Elos Likeke, forla liki ma sap ac finsrak lun GOD Papa nu sin tulik natul. Ouinge, elos sun ongaiyac puspus. Pa ke pacl se Tokosra David El kohlohlos in sifwil folohkonma ‘Tuptup lun GOD nu yorolos; elos sifwil akkulahnak kuh kawil lun GOD Papa. Pa Asaph el sumusla Psalm se inge in pang nu sin GOD Papa Elan nunakmunas sifwil fohtoto nu yorolos in tulohkonolosyak nuke misla pwaye. Misla pwaye se inge pa elos ahsro ke pacl ma elos suhn oungaiya puspus ke pacl elos forla liki kohko lun GOD Papa. Ac nu sesr ma kulansap misenge, fahko lun kalem yoros pacl se ma oasr lungse, engan, misla, mongfisrasr, kulang, orekma wo, oaru, pusisel, sifacna leum fac.\nKulo ma lulap nu sin GOD Papa ke sie mwe lutlut mwo in sifwil akasmakinye kut la kut fihn suhn ongaiya ac ouiyac elyac, kut in etu la kasru kawil tuku yurin GOD Papa muhkena.\nPrevPreviousMonday (10/26) Sifac: Yot Se Ma Molelah\nNextWednesday (10/28) Sifac: God El Molellah DanielNext


BIBLE MUTAL LUO CHRONICLE 26\n☰ LUO CHRONICLE 26 ◀ ▶\nTokosra Uzziah Lun Judah\n(Luo Tokosra 14:21–22; 15:1–7)\n1 Mwet Judah nukewa elos sulella Uzziah wen natul Amaziah, su yac singoul onkosr matwal, tuh elan tokosra in aol papa tumal ah. 2 Tukun Amaziah el misa, Uzziah el sruokya siti Elath, ac sifilpa musaela.\n3 Uzziah el tokosrala ke el yac singoul onkosr, ac el leum in Jerusalem ke yac lumngaul luo. Nina kial pa Jecoliah, sie mutan Jerusalem. 4 El fahsr tukun ouiya lun papa tumal, ac oru ma su akinsewowoye LEUM GOD. 5 Ke lusen na moul lal Zechariah, su luti nu sel tuh elan etu in sangeng sin God, Uzziah el oaru na in kulansupu LEUM GOD, ac God El akinsewowoyal.\n6 Uzziah el som mweuni mwet Philistia. El kunausya pot in siti lun Gath, Jamnia, ac Ashdod, ac el musaela ac kuhlasak kutu siti apkuran nu Ashdod, ac oayapa in acn saya lun Philistia. 7 God El kasrel in kutangla mwet Philistia, mwet Arab ma muta Gurbaal, ac mwet Meunim. 8 Mwet Ammon elos sang takma nu sel Uzziah, pwanang el arulana kui, ac pweng kacl som nwe ke sun acn Egypt.\n9 Uzziah el musaela kais sie tower ke Mutunpot In Sruwasrik, ke Mutunpot Infahlfal, ac ke yen ma pot uh kuhfla we, in akkeyala pot ke acn Jerusalem. 10 El oayapa musaela tower ke yen mwesis ac kuhlasak ke pot, ac el pukanak lufin kof pukanten, mweyen pukanten un kosro natul pe eol ac in acn tupasrpasr layen nu roto. Ke sripen el lungse orekma ke ima, el akkeye mwet uh in yoki ima in grape fin acn tohktok uh, ac orek ima yenwo fohk we.\n11 Oasr un mwet mweun na yohk se lal su akola nu ke mweun. Ma simusla ke mwet mweun inge karinginyuk sel Jeiel ac Maaseiah, mwet sim luo lal su orekma ye kolyuk lal Hananiah, sie sin mwet pwapa lun tokosra. 12 Mwet mweun lal uh kolyuk sin mwet kol luo tausin onfoko. 13 Oasr mwet mweun tolfoko itkosr tausin lumfoko su akola in mweun kacl tokosra in lain mwet lokoalok lal. 14 Uzziah el sang kufwen mweun nu sin mwet mweun inge, ke mwe loeyuk, osra in fahkfuk, mwe susu, nuknuk in mweun osra, pisr ac sukan pisr, oayapa eot nu ke fuht. 15 Mwet usrnguk in kinauk ma sasu elos muta Jerusalem ac orala kufwen mwe pisr, oayapa mwe sis eot lulap liki tower ac liki sruwasrik ke pot in siti uh. Pweng kacl Uzziah fahsrelik nu yen nukewa, ac el arulana kui ke sripen kasru lun God nu sel.\nKaiyuk Uzziah Ke Inse Fulat Lal\n16 Tusruktu ke Tokosra Uzziah el mutawauk in kui, na el inse fulatyak, ac ma inge kololla nu ke musalla. El aklusrontenye LEUM GOD lal ke el som nu in Tempul ac sifacna akosak mwe keng fin loang lun mwe kisa keng. 17 Azariah, mwet tol, ac mwet tol ku ac pulaik oalngoul sayal, welul utyak tokol tokosra 18 in kutongol, ac elos fahk nu sel, “Uzziah! Wangin suwohs lom in akosak mwe keng nu sin LEUM GOD. Mwet tol in fita lal Aaron mukena pa akmutalyeyukla in oru ma inge. Fahla liki acn mutal se inge. Kom oru ma koluk lain LEUM GOD, ke ma inge El ac fah tia sifil akinsewowoye kom.”+\n19 Uzziah el srakna tu sisken loang sac in Tempul, ac sruok mwe neinyuk mwe keng se. El kasrkusrakak sin mwet tol inge, ac in kitin pacl ah na musen lepa sikyak ke motonsrol. 20 Azariah ac mwet tol wial elos suiya motonsrol tokosra ac arulana lut, na elos lusulla liki Tempul. El sulaklak na illa mweyen LEUM GOD El kalyael.\n21 In pacl sac lac nwe ke el misa, tokosra el tia ku in sifil utyak nu in Tempul ke sripen mas se lal inge. Ke ma inge el srengla mutana in lohm sel sifacna, ac itukyang nu sel Jotham, wen natul, elan kol mutunfacl sac.\n22 Mwet palu Isaiah wen natul Amoz, el simusla ma nukewa ma Tokosra Uzziah el orala ke pacl in leum lal ah. 23 Uzziah el misa, ac pukpuki ke acn lun leum, tuh ke sripen mas lal ah el tia pukpuki inkulyuk lun mwet leum. Jotham, wen natul, el aolul in tokosra.+\n+ 26:18 Exo 30:7–8; Oek 3:10 + 26:23 Isa 6:1


BIBLE MUTAL LUO TOKOSRA 5\n☰ LUO TOKOSRA 5 ◀ ▶\nNaaman El Kwela\n1 Naaman el mwet kol fulat lun un mwet mweun lun Syria, su arulana akfulatyeyuk ac akilenyuk yohk sin tokosra lun Syria, mweyen ke sripal Naaman LEUM GOD El tuh sang kutangla nu sin un mwet mweun lun Syria. El mwet mweun na pwengpeng se, tusruktu el weak musen lepa.+ 2 Ke sie fwil in orek lokoalok lalos nu sin mwet Israel, mwet Syria ah tuh usla sie tulik mutan Israel, ac sang tuh elan mutan kulansap lun mutan kial Naaman. 3 Sie len ah, tulik mutan sac fahk nu sin mutan kacto lal, “Saok leum luk elan som nu yurin mwet palu se su muta Samaria. El ku in akkeyalla ke mas lal uh.” 4 Ke Naaman el lohngak, el som nu yurin tokosra ac fahkang nu sel ma tulik mutan sac fahk inge. 5 Na tokosra el fahk, “Fahla nu yurin tokosra lun Israel ac us leta se inge nu sel.”\nNa Naaman el mukuiyak, ac el us tolngoul tausin ipin silver, onkosr tausin ipin gold, ac singoul nuknuk in ayaol wowo. 6 Ac koanon leta se el us ah fahk ouinge: “Leta se inge ma fahkyal Naaman, mwet leum lun mwet mweun luk. Nga ke kom in akkeyalla ke mas lal uh.”\n7 Ke tokosra lun Israel el riti leta sac, el arulana fosrnga ac salik nuknuk lal ac fahk, “Ku tokosra Syria el nunku ngan akkeyala mwet se inge fuka? Mea, el nunku mu nga pa God, ac oasr ku luk in sang moul ac misa? Kalem lah el ke suk in oasr alein inmasrlosr!”\n8 Ke Elisha mwet palu el lohng ke ma sikyak inge, el sapla nu sel tokosra ac fahk, “Efu ku kom fohs? Supwama mwet sacn nu yuruk, ac nga fah oru in kalem sel lah oasr mwet palu se in Israel!”\n9 Ouinge Naaman el som wi horse ac chariot natul, ac tui ke mutunoa in lohm sel Elisha. 10 Elisha el supwala sie mwet kulansap lal ah in som fahkang elan som nu Infacl Jordan ac yihla pacl itkosr, na el ac fah arulana kwela liki mas lal ah. 11 Tuh Naaman el foloyak folokla, ac el fahk, “Nga nunku mu el ac ilme nu yuruk ac pre nu sin LEUM GOD lal, ac srukak paol nu fin acn ma nga maskin inge ac akkeyeyula. 12 Mea, infacl Abana ac Pharpar in acn Damascus tia wo liki infacl nukewa in Israel? Nga lukun yihlana we, ac kwela!”\n13 Mwet kulansap lal elos kalukyang nu yorol ac fahk, “Leuwa, mwet palu sac funu fahk kom in oru sie ma na upa, kom lukun orala na. Na efu kom ku tia yihlana oana ke el fahk an, kom in kwela?” 14 Ouinge Naaman el oatui nu Infacl Jordan, ipatokla otyak pacl itkosr, oana ke Elisha mwet palu el fahk, na el kwela na pwaye. Manol sifil fonla ac fwella oana monin tulik fusr. 15 El folokla nu yorol Elisha wi mwet lal nukewa ac fahk, “Inge nga etu lah wangin siena god sayen God lun Israel. Ke ma inge, nunak munas eis mwe lung nga sot inge.”\n16 Elisha el topuk, “Ke Inen LEUM GOD moul su nga kulansupu, nga fulahk lah nga ac tia eis kutena mwe lung sum.”\nNaaman el kwafe nu sel elan eis, tuh el tiana eis. 17 Ke ma inge Naaman el fahk, “Kom fin tia lungse eis mwe lung inge, kom lela nu sik in eis luo kal in fohk* in acn sum nu yen sik fin miul lukwa nutik, mweyen ingela nga ac tia sifilpa orek kisa ku mwe kisa firir nu sin kutena god sayen LEUM GOD. 18 Nga finsrak mu LEUM GOD El ac nunak munas nu sik nga fin atlol tokosra luk nu in Tempul lun Rimmon, god lun Syria, ac welul pasrla ke el alu nu sel. Nga lulalfongi lah LEUM GOD El ac nunak munas nu sik!”\n19 Elisha el fahk, “Fahsr in misla.” Ac Naaman el som.\nEl fahla, ac srakna fototo acn el fahla we, na 20 Gehazi, mwet kulansap lal Elisha, el nunkauk sel sifacna, “Leum se luk inge el lela Naaman elan som ac tia moli nu sel kutena ma! El enenu na elan sruokya kutu ma mwet Syria sac el eis nu sel. Ke Inen LEUM GOD moul, nga ac yula tokol ac eisla kutu ma sel ah.” 21 Ouinge el yula tokol Naaman. Ke Naaman el liye lah mwet se yume tokol, el srola liki chariot natul in osun nu sel, ac el siyuk, “Mea oasr ma kom elya kac?”\n22 Gehazi el topuk, “Wangin, tuh leum se luk ah supweyume in fahk nu sum lah luo sin mwet palu su muta in eol in acn Ephraim tufahna tuku nu yorol, pa el ke kom in sang tolu tausin ipin silver an, ac luo nuknuk in ayaol wowo an laltal.”\n23 Naaman el topuk, “Nunak munas, us onkosr tausin ipin silver an.” El kwafe na sel elan eis, ac el kapreni silver inge in nuk luo, wi nuknuk in ayaol wowo luo, ac sang nu sin luo sin mwet kulansap lal, ac supwaltalla meet lukel Gehazi. 24 Ke elos sun eol soko Elisha el muta we, Gehazi el eisla nuk luo ah, usla nu in lohm ah, ac folokunla mwet kulansap luo lal Naaman ah. 25 Ac el folokyak nu in lohm ah, ac Elisha el siyuk sel, “Kom muta ya tuku?”\nGehazi el topuk, “Wangin, nga mutana inge.”\n26 A Elisha el fahk, “Ku ngunik tia wi kom na ke pacl se mukul sac srola liki chariot natul in osun nu sum ah? Tia pacl in eis mani ac nuknuk, ima in olive ac ima in grape, sheep ac cow, ku mwet kulansap! 27 Inge, mas lal Naaman ac fah tuku nu fom, na kom, ac fwilin tulik nutum nukewa, ac fah maskin nwe tok!”\nKe Gehazi el som lukel Elisha, el weak mas sac, ac manol fasrfasrla oana snow.\n+ 5:1 Lk 4:27 * 5:17 eis luo kal in fohk: in pacl sac mwet uh lulalfongi mu alu nu sin LEUM GOD enenu in orek in facl Israel, ku fin fohk ma utukla liki acn Israel.


KIKBIST014 - Exodus Part 4 by Surleigh Tara\nExodus - God El Aksukosokyela Mwet Lal\nExodus suc ma oasr sramsram na koanong, ke nunak toasr ac muhlahlah. Book se inge oasr tahkihnyen ma sikyak, sramsram lwemlwem, ac oacpacpac ke ma sap. Pa inge ma yok sikyak lun book se inge:\nMuta in kohs, Moses, ac Leum God: Exodus 1-4\nTufoklac liki acn Egypt ac Karihnginyuck lun God: Exodus 12-17\nMa Sap Singucul (10) ac in toeni muta oiye: Exodus 19-24\nMuta in Akwuck ac Kolyuck lun God: Exodus 32-34, 40\nSom Liki Acn Egypt (1:1 - 13:16)\nFuhfasryucsr Nu Sinai (12:1 - 25:18)\nOasri Lun Ma Sap Fin Acn Sinai (19:1 - 31:18)\nSrahngesr Long Kahs Lun Israel (32:1 - 34:35)\nMuhsaheyucklac Lun Lohm Nuknuk Mutal (35:1 - 40:38)\nBook se inge Exodus uh oasr ip yohk luo (2) kac: Exodus 1-19 sramsram kin molelah lun God nusin mwet Israel liki acn Egypt ac El usaclos me nu finol Sinai. Sramsram soko inge ikacslah ke mutawauk in moul lal Moses suc ma God El sikyang nusel, ac pang lun God nusel (Exod. 1-7). Tokoh na pa amaci inmasrlol Moses ac Pharo suc ma sikyak ke Mwe Ongaiyac Lulap 10 ne pa elos tufoklac liki acn Egypt ac fahla sahslah ke Meoa Srusra (Exod. 7-15). Tohkoh na pa elos som nu yen mesis, su ma elos pulakin ma upac nuke lisr lun mwe mongo ac mwe nihm, tusruk Leum God El karuhnguhnolos in sang enenu lalos nekena elos sun finol Sinai (Exod. 16-19).\nExodus 20-40 tahkuhnlah akwucki lun wuhleang lun God nusin mwet Israel ke elos srak muta Sinai. Na ip se inge mutawauk ke Ma Sap Singucul (10) weacng ma sap srihsrihk nusin mwet Israel (Exod. 20-24). Inkaiyen chapters ekasr inge akkuteyac muhsaelah lun Lohm Nuknuk Mutal ac akfasryeyacn mwe sap lun Leum God in fal nuke akwuck Lal (Exod. 25-31, 35-40). Oasr ip luo ke srumunyacn kasrkuhsrak lun God in sensenkin Lohm Nuknuk Mutal suc mutawauk ke oraclah lun cow mukul soko ma elos lotellah in sunakin Leum God Fulatlana ac mwet kulansap Lal, suc pa Moses (Exod. 32-34)\nI. Nunku Ma Sikyak Ke Exodus: Ku Oasr God Se?\nPacl puspus ke moul luk uh, nga ku in akilen mukuikui lun God suc ma wangin ahlohloh kac. Kahs lun God akyohkye kalmeyacn akwuck ac kolyuck Lal pacnang prue lun sie sin sie akfasryeyuck pacl e nukewa. Akfulat uh ase mwe engan ke nga in wi motko ke karihngin lun God nuke ma nga oasr kac. Oasr na pacl nga arulana puhla mu God El tu na siskuck pacnacng oana in tia yohk elyah luk. Tusruk oasr pac pacl nga puhla muh oana God El loeslac liki ma nga oasr kac uh. Ke pacl ma inge uh e sikyak oana pac in wangin usren Kahs ke Bible uh. Paye na paye lah nga enenu in siyuck ke prue lowos an tuh nga in kafweyuc in fototo na yorol in sang akfulat luk nu Sel. Efuh kuh oasr pacl oana God El arulana loesla liki kut?\nKut fin loang nuke moul lun tulik nutin Israel, kut e ku in arulana kupasri moul lalos nusin God nuke moul se suc ma kut oasr pac kac in pacl inge. Chapter ekasr ma ikaslah book lun Exodus akkalemye wulela lun God nusel Abraham ac tulik puspus natul suc ma El akfasryellah - nusin mutunfahl se ma kapack yohklana oru sang mwe fosrnga yohk nusel Pharo. Ke sripac se inge Pharo el sruohkolosi in mwet kohs ke sripen sangen lal (1:8-14). Ke elos muta in kohs inge, oasr kisen siyuck lalos ke wulelah lun God. Saap elos nunku la efu ku God Elan arulana loeslac lukelos ac lelah mwe kohs inge in sikyak nuselos. Efuh ku God Elan akpuhsyelos elos in tuh muta in kohs nuke pacnacna in Pharo elan uniyac awowo suc ma isusla in pacl se inge (1:22)? Ku ngac God El ac fwa aksukosokyeloslac uh?\n[End of Session 1 3/23/2016]\nFil nuke fil siklac meet liki God El loangellah Moses ac tuhfahl-lah in loom sel Pharo sifanna. Na Moses el kahenglac liki acn Egypt and tahkuhsrkusr fin acn Midian ne pac God El siklach nusel in luman sie e tuku ke infulwen sak soko. El mwet kol lun tulik nutin Israel suc ma el akfasrye mwenmen puspus suc use kohs nu fin acn Egypt ne kacna in oraclihk lun Meoa Srusra, tulik nutin Israel elos in fahlac sahslah kac. God El kohlohlos yen mesis ke sru in puhkuhyeng se ke len ac sru in e se ke fong. Pusren God El oana puhlahl uh, mutal lun God akfisracsrye sangeng lalos in sunakin God Kulana. Ke sripen elos tulik nutin God, El sapkin nuselos in musahelah sie loom nuknuk suc ma akilenye acn ma God El oasr we, nekacna pa kalem ke foko nuke foko yac tok pa ke temple lun acn Jerusalem. Oasr lun God inmasrolos oru elos arulana fwefelah ke ma sikyak ye mutalos.\nNe puslac lung kulang elos pula ke sripen God El welulos, tulik nutin Israel elos mulkuhnlah fototo lun God nuselos ac karingyuck wowo suc elos pulakin. Elos liye kihsrucngsrungyang lun solse Egypt ke elos apkuran nuke Meoa Srusra, yohk tohrkahskahs lalos nusel Moses. Elos siyuck la efu kuh Moses el usaclos me liki acn Egypt elos in tuh misac yen mesis uh (14:11-12). Tukin elos fufasryucsr len tolu, wangin kof ac mwe mongo naclos fasr in lisr, elos mutawauk pac in sifwil tohrkahskahs na yohk (15:22; 16:3). Na tukin Moses el som len 40 ac fong 40 finol Sinai in eis Ma Sap sin God Kulana, elos lumahlah ac akfulat nusin cow mukul soko (32:1-6). Pa inge mwe akul se omeet ke keok and fohsack lun tulik nutin Israel ke sripen elos pangon mu God El some lukelos.\nTusurktuh tulik nutin Israel elos arulana ahlohloh ke oasr lun God inmasrlolos suc ma akkalemyeyuck ke book lun Exodus. Kut wi akilen ke loangweyuck ac fosrngakinyen enenu lalos sin God meyen pa inge sramsram ke moul lalos uh: God El fototo nuselos pacl e nukewa. Oasr ac karihngihnyuck Lal tia na wanginlac finne yohk ahlohloh lalos ke ma inge. Kut kalem pac ke elyac na yohk ke awowo suc ma in uniyucki tusruk God El sang nunak wowo nusin mutan in akisus inge suk oiye in moleloslac (1:20). God El long mwet puspus sasaolana ac wowoyak in siyuck ke kasru ke pacl in kohs lalos, El oacyapac esam Wulela Lal, na El akilen ma inge in kasrelos ke pacl upac nuslelos (2:23-25).\nAc fukah nusesr misenge? Mea kut ku in tu fac in kasre kut ke pacl se ma kut pangon mu God El arulana loelac liki kut? Kut enenu in kalem kac lac oasr lun God inmasrlosr uh akpayeyucklac ke tuku lun Wen sefanna nutin God. Gospel lal John akkalemye lac, "Kas el ekla mwet ac muta inmasrlosr." Kalmeyacn kas Greek se orekmakinyuck nuke "muta" inge pa "in tulohkohnack loom nest" se. Ke sripen Leum Jesus, kut akfototoyeyuckla nu yurin God - in tia oana loom nuknuk (tabernacle) se a El oasr in mano pa kalem ke Ngun Mutal muta in kais sie. Na in pacl inge, kut in tia suk ke sru in puhkuhnyeng kuh e, ac ke sripen Ngun Mutal suc muta in mwet Christian se pa akfahsrye oasr lun God Kulana nu in sie sin sie. Tusruktuh, oasr pacl kut ku in tia kalem ke ma inge ke sripen moul in mano lasr uh. John el fwak ke ararama se lal ke kasrao ac facluh sasu se, suc ma el oayacpac akkalemye lac ma nukewa e aksasuyeyuckla, ac pusra lulap se tuku ke throne in fwak, "Inge, Lohm sin God oan yurin mwet uh! El ac muta yorolos, ac elos fah mwet lal" (Fwackyuck 21:3).\n[Session 2: Exodus Study continue]\nII. Efu Nga In Suk In Etu Ke Exodus?\nPacl lun Exodus ah - fin srike in konauk na lac ngac ma inge sikyak - tiana ma fihsracsr se. Tusruk, sramsram ac etauk ke God kut ku in fwak muh ma inge tuku ke sie na kain kuh kuh lahlmwetmwet. Kut fin readi Exodus 6: 6-8, suc ma God El fackohlohiyac ma El oracllah nusin mwet Israel ac sang nuselos in etauk ke kuhpahsr lalos nusin Leum God: Ouinge fahk nu sin mwet Israel lah nga fahk mu:\n"Nga pa Leum God. Nga fah tulekowosla ac aksukosokyekowos liki moul in kohs lowos yurin mwet Egypt. Nga fah asroela po kulana luk in use kaiyuk upa nu faclos, ac nga fah molikowosla. 7Nga fah oru tu komwos in mwet luk sifacna, ac nga fah God lowos. Kowos fah etu lah nga pa Leum God lowos ke pacl se nga ac aksukosokye kowos liki moul in kohs lowos in sel Abraham, Isaac, ac Jacob. Ac nga ac sot nu suwos tuh in facl suwos. Nga Leum God."\nKe Exodus, God mukena pa kuh in sang sukohsohk liki sroh-oh. Fin tia ke kasru lun God, elos ac koflana in aksukosokyeloslac sifana. Leum God sifana fwak, "fuhlela mwet luk in som". Tusruk God El ac tia moleloslac mukena, ac El ac tufwa akkalemye in eteyuck lac suc El uh: El fwak na fwak lac, "Nga Pa Leum God." meyen El ke mwetu in etu lac suc El uh. God El sifana fwak elos in kalem kac lah El pa Leum God ac mwet Israel elos mwet Lal (Exod.5:1) ac El ac fwa usacloslac nu in facl se ma El wuleang kac (Exod. 6:8).\nIn kol mwet Lal, God El akkalemye lah alu nusin ma srolacla uh tia ku in sikyak - meyen God El tia ku in aolyuckla ke ma mwetu oracllah. God lun Israel, Leum God, El tiana oana kain in god sahyac fin acn Egypt, suc ma oana sie kain in akfulat kuh in orek nu Sel (Exod. 25: 21-22). Tusruk God El oayacpac etu lah puhs ma mwet Israel tiana etu kac lac su El uh, pacnacng El sang Ma Sap in pa mwe akwuck ac kolyuck nuselos (Exod. 19:5; 20:20).\nMa se yohk sripac uh pa, Ma Sap uh mukena tia fal. Elos enenu na in kais sie sin sie in sifana suk in fototo nu yurin Leum God. (Exod. 40:36-38) ac kalem kac la El mukena pa God Kulana se (Exod. 12:12). El pa God suc suk mwet Lal, tusruk tuh elos - kuh kuht mwet uh - pa enenu in sifana sulaclah in fasr tukin Leum God.\nSramsram ke Exodus sikyak ke eklac lun pacl in akkalemye akwuck lun God suc ase molelah nusin mwet Israel. Wuleang Matu ac Fusr akkalemye sripac lun exodus (motif) nuke kalmeyacn moul in pacl inge ac in sifwil oakiyac pac akwuck lun Leum God in ase molellah nusesr mwet uh.\nKoanon Wuleacng Matu, pus sramsramkinyen exodus in akasmakinye mwet Israel ke ku lun Leum God in moleloslac (Judg 6:7-9; 1 Sam 12:6-8; 1 Tok 8:16; Dan 9:15-16). Mwet Sap elos orekmakin sripac lun exodus (motif) in sramsramkin loangeyuck suc e fwa tuku nuke pacl upac suc elos pulakin. In oana ke Isaiah el esamack ke sikyak lun exodus in sang lulalfongi ke kolyuck ac kuh lun God nusin mwet Israel (Isa 43:1-11; 48:20-22). El akilen exodus sasu se, ke pacl se God El ac fwa oracni mwet lal suc fwasrelihk nu yen nukewa (Isa 51:9-11; 56:7-8). Jeremiah el fwak lah sukohsohkla se inge akkuteyac pac ke exodus, ke pacl se mwet Israel elos e fwa pac muta in kohs na fwa sukohsohklah (Jer 7:21-34; 34:12-22). El oacyacpac akilen lac e oasr sie pacl ke sukohsohklah e fwa mwe lutlut nuke exodus sasu ac nuke folok lalos nu in acn selos (Jer 16:10-21). Hosea el fahkack pac ke fohlohkohnlah lun exodus lac ma e supacl mwet Israel in sroh-uh inpoun mwet Assyria, tusruk el akkalemye pac wulelah se mu elos e fwa sukohsohklah (Hos 11:1-11) - sukohsohklah se inge srumunyuck pac sel Micah (Mic 7:15-20) ac Zechariah (Zech 10:10-12).\nNofonna ma srumunyuck inge ngwesyuck nuke sramsram ke molellah ke tuku lun Leum Jesus. Kut enenu in kalem kac lac Leum God pa ase sukohkohk nusin mwet uh, suc ma e fwa loangwe kut lac liki ma koluk ac keok - liki kohs in ngun ac mano - in orahllah kuhpahsr lasr nu Sel. Kut fin luhma nuke petsa mukuikui se, El pa us sifen sramsram soko inge. Ke oinge uh, Pweng Wo se inge kalweni na in sramsram kin Leum Jesus lac El pa Moses sasu se ac Israel sasu se; elos oacypac sulkakin lac ma Sasu se sikyak inge yohk liki na exodus ke sripen ma El akfasryelah (liye Matt 1:21-2:23; 4:1-11; 5:1-7:29; 17:1-13). Na book lun Hebrews oacyacpa oracllah kupasr se nuke exodus, suc ma akkalemye lac Jesus El akilenyuck lac El yohk sripac lukel Moses (Heb 3:1-11). Exodus sasu se inge ma kolyuck sin Leum Jesus, in oana exodus se meet ah, suc ma akkalemye sukohsohklac lalos in sroh-uh; elos suc ma muta in kohs lun ma koluk ac tufwa aksukohsohyeyuck ac oacyacpac pangpang tulik nutin God in Tokosrai Wolana Lal (Rom 6-8).\nExodus uh ma sikyak nuke eklac lun pacl. Ma na akwucki sin God kut mwet uh mouliyuck ke Sran Leum Jesus Christ. Na ma kunasr pa in orekmakin ma sikyak nusesr in sang kasru sie sin sie ac nuselos suc muta in losr lun faclu in wi etu ke molellah lun God nusesr mwet uh. Tukin kut aksukohsohkyeyuckla uh, ma kunasr pa in tahfwelah pa nuselos in wi ipeis ke sukohsohklah se inge ke sripen yohklana lungse lun God nuser kais sie.\n[Session 3: Exodus Study continue]\nIII. Kuh Exodus E Ekullah Fuka Moul Lom Uh?\nPacl meet ah ne misenge, book lun Exodus pa esamyuck yohk ke sramsram in sukohsohk ac moul upac. Mwe eskmakin ke yac nukewa ke akfulatyeyacn Kufen Alukela se week na fon se, suc ma mwet Christian uh, akilen ke akfulatyeyacn Easter. Kut ku kupasri kisekinyen lamb ke Kufen Alukela nuke misa ac moulyak lun Leum Jesus in akkalemye ma suc sikyak na pa fasru ne kac akfulatyeyacn Easter ke yac nukewa. Ac oacyacpa akilenyen sukohsohk ke ngun suc ma God El akfasrye nusin mwet Lal liki keok lun ma koluk ac tahfonglac ke moul lun sie sin sie - sukohsohklah se inge akilenyuck yohk na ke moul in Leum Jesus suc akfasryeyuck ke ku lun Ngun Mutal.\nKe Ngun Mutal ilyak in muta in kais sie mwet Christian misenge, suc oacpacna ke Leum God (YHWH) El in masrlon mwet Israel. Leum God El tia aksukohsohkyeloslac muken a, El muta yohrohlos. El oacyacpa sang ma elos in fasr kac pa kalem kac Tuptup in Wuleang, suc ma sang akul se nuke ilyak lun Leum God nu yorolos (Exod. 25:10-22). Leum God El fwak:\n"Nga ac fah osun nu sum ke acn se inmasrlon cherub luo ah ma muta lucng liki mwe afyuf sac, na liki acn se ingan nga ac fah sot nu sum ma sap nukewa luk nu sin mwet Israel" (Exod. 25:22).\nNusin mwet Israel, mukuikui se ma oracllah Tuptup in Wuleacng, sang akul se la Leum God (YHWH) El sulaclah in ilyak nu yurin mwet Lal, suc ac tufac mwe esmakin nuke yac puspus suc ma e fah tuku. Tuptup se inge e fah kohlohlos ac usaclos ke pacl in meun; pacl in akfulat, elos ac fah som nuke tuptup se inge in oru akfulat lalos. Osun lalos nusin Leum God uh sikyak e ke tuptup se inge. God El ac fah kalweni in sang sukohsohk nusin mwet Lal - El pa Mwet Lango. Elos in tia sukohsohklac mukena liki moul upac, ac elos in eis sukohsohk in moul kin wolana lun God pa sripen sramsram se ke Exodus uh.\nMwe lutlut ke Exodus inge orekmakinyuck ke pacl loeloes in moul lun kain mwet pukanten, in akkuteyac sukohsohkla liki sroh-uh ac moul upac lun mwet fin faclu, suc ma sikyak ke moul lun mwet Merike sifanna. Sripac se inge ac sukyacn sukohsohk lah sin God ase inse mislac ac in mongfisrasr nusin mwet puspus elos in insacnweack ke moul in keok ac upac ma elos oasr kac.\nExodus se inge arulana suwoswos in akkalemye sukohsohklah ke moul in ngun ac mano suc tuku sin God lun Israel, Leum God (YHWH) - fahkack se ma kut in inse mislac kac.\nNa kut fin motko chapters 15 omeet ke Exodus sramsramkin na yohk kuh suc ma God El sang nusel Moses in akfasrye akwuck Lal lacyacnuh. Na lacyacnah, Pharaoh el sifac pacna us etu ac kuh lal sifacna. Kut fin motko ip se inge, kut in sifacna siyuck lah, piac kac mwet ma moul lalos oana moul lal Moses suc ma kut ku in eis etacuk lasr in wi pulakin moul mislac ac insewowo? Na suc ku piac pac ma suc ma oana Pharaoh in moul lasr uh - elos kuh kutena kain ma sikyak suc ma kosracllac moul in lulalfongi ma e pwacnma wolana ac mwe insewowo? Meah kut enenu in oru nuke moul lasr in muh oana Moses ac in kahingkihn in tia fototo nuke moul in Pharaoh ku ma suc e kosracllah mwe insewowo?\n8 Na oasr tokosra sasu se mutawauk in leumi acn Egypt, su tia etal Joseph. 9El fahk nu sin mwet lal, "Mwet Israel inge arulana puseni ac kui. Nga luman sensen elos ac mau kupasryang nu sin mwet lokoalok lasr ac lain kut, ac elos ac ku in kaingla liki mutunfacl sesr. Kut enenu in akngusrikya suk sie inkanek in taranulos in tia puseni." 11 Ouinge mwewt Egypt sang kutu mwet kol lalos sifacna in akupayela orekma lalos. Mwet Israel inge pa musaela siti Pithom ac Rameses - siti lulap inge kalklayak tuh in acn in karingin mongo ac kufwa nukewa nu sin tokosra. 12 Tusruktu finne yokelik mwe keok ma mwet Egypt sang aktoasrye mwet Israel kac, a pisen mwet Israel puseni liki meet ac osralik fin acn uh. Mwet Egypt mutawauk in sangeng sin mwet Israel, 13 oru elos aktoasryela orekma lalos. 14 Elos akoremayalos in orek brick mwe musa, oayapa kain in orekma nukewa inima uh ac oru arulana upa nuselos.\n22 Na tokosra el sapelik nu sin mwet lal nukewa, "Tulik mukul Hebrew nukewa ma isusla, kowos sisla nu Infacl Nile, ac lela tulik mutan uh in moul."\n14 God El fah, "Nga Nuna Nga Ah Na. Kom fah fahk nu selos, El su pangpang Nga, pa supweyume nu yuruwos.\n6 Ouinge fahk nu sin mwet Israel lah nga fahk mu: "Nga pa Leum God. Nga fah tulekowosla ac aksukosokyekowos liki moul in kohs lowos yurin mwet Egypt. Nga fah asroela po kulana luk in use kaiyuk upa nu faclos, ac nga fah molikowosla. 7Nga fah oru tu komwos in mwet luk sifacna, ac nga fah God lowos. Kowos fah etu lah nga pa Leum God lowos ke pacl se nga ac aksukosokye kowos liki moul in kohs lowos in Egypt. 8Nga ac fah us kowos nu in sie facl su nga orek wulela ku kac in sang nu sel Abraham, Isaac, ac Jacob. Ac nga ac sot nu suwos tuh in facl suwos. Nga Leum God."\n19 Leum God El topuk, "Nga ac oru tuh wolana luk nukewa in fasr ye motom, ac nga fah fahkak Ine lukma luk yen kom oasr we. Nga pa Leum God, ac nga fah fahkak kulang ac pakoten nu selos suc nga sulela in oru nu se"\nKIKBIST013 - Exodus Part 3 by Surleigh Tara\nKIKBIST012: Exodus Part 2 by Surleigh Tara\nKIKBIST011: Exodus Intro by Surleigh Tara\nKIKBIST010: Geneis Part 7 by Lipan Welly\nKolyuck sel Lipan Welly\nKIKBIST009: Geneis Part 6 by Lipan Welly\nGenesis Bible Study kolyuck sel Lipan Welly\nKIKBIST008: Genesis Part 5 by Lipan Welly\nGenesis Study kolyuck sel Lipan Welly\nKIKBIST007: Kahs In Luti Part 4 by Lipan Welly\nBible Study by Lipan Welly\nGenesis Bible Study 4 - Chapters 15 -17.\nKIKBIST006: Genesis Part 3 by Lipan Welly\nBible Study Kolyuck sel Lipan Welly\nKIKBIST005: Genesis Part 2 by Lipan Welly


BIBLE MUTAL SOAKAS 24\n☰ SOAKAS 24 ◀ ▶\n1 Nimet sok sin mwet koluk, ac nimet oru kom in kawuk selos. 2 Pacl nukewa elos pwapa sulal, ac sramsram lalos mwe na purakak lokoalok.\n3 Lohm uh musaiyuk fin pwelung lun lalmwetmet ac etauk. 4 Acn ma oasr etauk we, infukil uh yunla ke ma saok ac oaskulana.\n5 Wo in lalmwetmet liki na in ku; aok, yohk sripa in etauk liki in fokoko. 6 Kom enenu na in akola akwoya meet liki kom srola ke sie mweun, ac kom fin eis kas in kasru wo puspis na kom ac fah ku in kutangla.\n7 Kas lalmwetmet uh arulana loalla nu sin sie mwet lalfon in kalem kac. Wangin ma el ac ku in fahk ke pacl ac srumunyuk ma yohk sripa uh.\n8 Kom fin orek pwapa koluk pacl nukewa, ac fah eteyuk kom lah kom sie mwet orek lokoalok. 9 Ma nukewa sie mwet lalfon ac nunkauk in oru uh ac ma na koluk. Mwet uh srunga mwet se ma kwacna aklusrongtenye mwet.\n10 Kom fin munasla ke pacl kom sun ma upa, kalmac pa ku lom uh srikla.\n11 Nimet alolo in molela sie mwet su akola in anwuki ke sripen nununku sesuwos. 12 Sahp kom ac fahk mu kom nikin, a God El etekom ac nunak lom. El ac fah moli nu sum fal nu ke ma kom orala.\n13 Tulik nutik, kom in mongo honey, mweyen arulana wo. Oana ke honey emwem in oalum, 14 ouinge lalmwetmet uh wo nu ke ngunum. Kom fin eis lalmwetmet, na moul lom in pacl fahsru ac fah wo.\n15 Nimet oana sie mwet koluk su pwapa sulal in pisrala ma lun sie mwet suwohs, ku in eisla lohm sel. 16 Finne pus pacl sie mwet suwohs el ikori, el ac sifil tuyak, a mwe ongoiya uh kunausla mwet koluk.\n17 Nimet engan ke pacl mwet lokoalok lom sun ongoiya uh, ac nimet enganak ke pacl el tukulkul. 18 LEUM GOD El ac etu lah kom engankin, ac El ac tia lungse; fin ouinge, sahp El ac tia sang kai nu sel.\n19 Nimet lela mwet koluk in akfosrngaye kom; ac nimet sok selos, 20 mweyen wangin finsrak lun sie mwet koluk nu ke pacl fahsru. Wangin ma el akwot nu kac.\n21 Tulik nutik, kom in akfulatye LEUM GOD ac sunakin tokosra. Nimet asruoki nu sin mwet su lainulos. 22 Mwet ouinge uh ac sa na in kunausyukla. Ya kom akilen luman ongoiya ma ku in tuku sin God me ac sin tokosra me?\nKutu Pac Kas Lalmwetmet\n23 Mwet lalmwetmet uh oayapa fahk ma inge:\nTia wo sie mwet nununku in wiwimwet. 24 El fin sang mwata nu fin mwet se ma suwohs, mwet nukewa ac srungal ac selngawel. 25 A kutena mwet nununku su kai mwet oasr mwata, elos fah kapkapak ac mwet uh ac kaksakunulos.\n26 El su kawuk na pwaye lom el ac topuk kom ke kas pwaye.\n27 Akola ima lom ac yukwiya ma kom ac moul kac, na kom fah musai lohm sum ac sou lom.\n28 Nimet orek loh lain sie mwet fin wangin mwatal. Nimet fahk kutena ma sutuu kacl. 29 Nimet fahk mu, “Nga ac oru nu sel in oana ke el tuh oru nu sik! Nga ac folokunang pacna ma el oru nu sik!”\n30 Nga fahsr sasla ke ima in grape lun sie mwet alsrangesr ac lalfon. 31 Kupoi ke kokul ac mah kap wel, ac pot ma kuhlasak uh mokukla. 32 Nga liye ma inge ac nunku kac, na pa inge mwe luti nga eis kac: 33 Farpoeni ac mongla kutu srisrik, eis pacl in motul lom,+ 34 tusruktu ke kom srakna motul, sukasrup ac fah tuku nu fom oana sie mwet pisrapasr su us mwe anwuk inpaol.\n+ 24:33 24:33–34; Soa 6:10–11


BIBLE MUTAL MARK 13\nJesus El Kaskas Ke Kunausyukla Lun Tempul\n(Matthew 24:1–2; Luke 21:5–6)\n1 Ac ke Jesus el illa liki Tempul, sie sin mwet tumal lutlut fahk nu sel, “Mwet Luti, liye woiyen eot uh ac musaiyen lohm ke Tempul uh!”\n2 Jesus el topuk ac fahk, “Kom liye lohm na lulap inge? Wangin sie sin eot inge ac fah oan yen oan we uh. Eot inge nukewa ac fah rakelik.”\nMwe Lokoalok Ac Mwe Kalya\n(Matthew 24:3–14; Luke 21:7–19)\n3 Ac ke Jesus el muta Fineol Olive tulayang nu ke Tempul uh, Peter, James, John, ac Andrew elos tuku nu yorol 4 ac siyuk sel ke el mukena muta, “Fahkak nu sesr lah ac sikyak ngac ma kom fahk an, ac mea akilenyen pacl se ma inge nukewa ac fah akpwayeyuk?”\n5 Jesus el topuk ac fahk, “Liyekowosyang tuh kutena mwet in tia kiapwekowosla. 6 Mwet puspis ac kikiap mu elos tuku inek ac fahk, ‘Nga pa el!’ ac elos ac fah kiapwela mwet puspis. 7 Ac nik kowos fosrnga ke pacl kowos lohng kusen mweun su apkuran nu yuruwos, ku pweng ke mweun su orek yen loessula. Ma inge ac nuna sikyak, tusruktu tia pa inge saflaiyen faclu. 8 Mutunfacl ac fah tuyak lain mutunfacl; tokosrai fah lain sie sin sie. Ac fah oasr kusrusr yen nukewa, oayapa ac fah oasr sracl. Ma inge nukewa oana polo ngal se meet lun sie mutan su akola in isus.\n9 “Kowos in liyekowosyang sifacna, tuh mwet uh ac fah kaprikowosi ac tukakinkowosyang nu sin mwet nununku. Elos ac fah sringil kowos in iwen lolngok. Kowos ac fah tu ye mutun mwet leum ac tokosra ke sripuk, tuh kowos in ku in fahkak Pweng Wo nu selos. 10 Tuh Pweng Wo ac fah lutiyuk meet nu sin mutunfacl nukewa, na faclu fah safla. 11 Ac ke elos ac sruokkowosi ac uskowosyak nu in nununku, nimet kowos loalela ke ma kowos ac fahk. Kowos fahk na kas ma ac itukot nu suwos in pacl sacn. Tuh kas ma kowos ac fahk uh tia ma suwos, a ma sin Ngun Mutal. 12 Mwet uh ac fah sifacna sang mwet lelos in anwuki. Papa uh ac fah oru oapana nu sin tulik natulos, ac tulik uh ac fah tuyak lain papa tumalos ac eisalosyang in anwuki elos. 13 Mwet nukewa ac fah srungakowos ke sripuk. A el su muteng nwe ke safla ac fah moulla.\nMwe Srungayuk Lulap\n(Matthew 24:15–28; Luke 21:20–24)\n14 “Kowos ac fah liye ‘Mwe Srungayuk Lulap’ el tu yen ma tia fal elan tu we.” (El su riti ma inge, lela elan etu kalmac!) “Ouinge, elos su muta in Judea elos ac enenu in kaingla nu fineol uh. 15 Sie mwet su muta fin mangon lohm sel, elan tia sisla pacl in oatui ac eis kutena ma lal liki lohm sel. 16 Mwet se su muta inima uh, elan tia folokla nu lohm sel in eis coat lal. 17 Ac fah arulana koluk nu sin mutan su pitutu uh in pacl sac, ac mutan su tufahna isusla uh. 18 Kowos in pre nu sin God tuh ma inge in tia sikyak in pacl in mihsrisr. 19 Tuh mwe ongoiya in len ingo ac fah koluk liki kutena ma upa su sikyak fin faclu oemeet me ke God El orala faclu nwe misenge. Ac fah tia pac sikyak ouinge nwe tok. 20 Tusruktu Leum God El akpuyela tari pisen len uh. El funu tia oru ouinge, lukun wangin mwet moulla. A ke sripen mwet su El sulela, El akpuyela len uh.\n21 “Na kutena mwet fin fahk nu suwos, ‘Liye, Messiah el a inge!’ ku ‘Liye, el a ingo!’ — nik kowos lulalfongi. 22 Tuh Messiah kikiap ac mwet palu kikiap ac fah sikyak. Elos ac fah oru mwe akul lulap ac ma sakirik in kiapwela mwet, elos fin ku — aok, finne mwet sulela lun God. 23 Liyekowosyang! Nga fahkot ma inge nu suwos meet liki pacl ac sikyak uh.\nTuku Lun Wen Nutin Mwet\n(Matthew 24:29–31; Luke 21:25–28)\n24 “In len ingo, tukun pacl in ongoiya sac, faht uh ac fah lohsrla ac malem uh ac fah tia sifil kalem; 25 itu uh fah putatla liki kusrao, ac ku su oan yen engyeng uh fah mokleyukla liki inkanek na pwaye lalos. 26 Na Wen nutin Mwet fah sikme in pukunyeng uh ke ku lulap ac wolana. 27 Ac el fah supwalik lipufan lal nu fin faclu nufon in eisani mwet sulela lun God liki acn nukewa faclu.\nMwe Luti Ke Sak Fig\n28 “Lela sak fig uh in luti kowos ke sie mwe luti. Ke pacl se lesak uh tufahna srunak sroa, na kowos etu lah pacl fol uh apkuran me. 29 In lumah sac pacna, ke kowos ac liye ke ma inge sikyak uh, kowos ac etu lah pacl uh apkuran me, akuranna mutawauk. 30 Pwayena nga fahk nu suwos, lah ma inge nukewa ac sikyak meet liki mwet ma moul in pacl se inge ac misa. 31 Kusrao ac faclu ac fah wanginla, a kas luk ac fah tiana wanginla.\nWangin Mwet Etu Len Sac Ku Ao Sac\n32 “Tusruktu, wangin sie mwet etu ke len sac ku ke ao sac — tia lipufan inkusrao ku Wen, a Papa mukefanna etu. 33 Kowos liyekowosyang ac tupan, tuh kowos tia etu ke pacl se ac sikyak. 34 Ac fah oana ke sie mwet ac som liki facl sel, ac filiya mwet kulansap lal in karingin ma lal. El sang orekma kunen kais sie, ac el fahk pac nu sin mwet liyaung mutunoa in arulana taran. 35 Ke ma inge, kowos in arulana taran, mweyen kowos tia etu lah pia pacl se leum lun lohm uh ac foloko — sahp ke eku, ku ke infulwen fong, ku ke tafun lutu, ku ke lotutang ke faht uh takak. 36 El fin sa tuku, tia wo elan konekowosyak tuh kowos motul. 37 Ma nga fahk nu suwos uh, nga fahk nu sin mwet nukewa: Taran ac soano!”


Thursday (7/9) Sifac: Fufasryusr in Suwohs, Orekma Suwohswos, Kaskas Pwaye - Word Of Knowledge | USA\nSifac: Fufasryusr in Suwohs, Orekma Suwohswos, Kaskas Pwaye\n“1. LEUM GOD, ku su fal inutyak in lohm SUM in alu nu SUM? Su ac ku in alu nu SUM fin acn Zion, eol mutal SUM? 2. EL su akos GOD in ma nukewa ac oru ma suwohs pacl e nukewa. El kaskas suwohs ac pwaye. 3. Ac el tia fahk kas in akkolukye mwet ngia. El tia oru ma sufal nusin mwet kwuk lal ku lesriki mwet tulan lal. 4. El kwase mwet su GOD EL srunga, ac el akfulatye mwet su akos LEUM GOD. El akfalye wulela lal pacl nukewa, finne arulana upa. 5. El sang mani lal in kasru mwet, ac tia eis laesla kac, ac el tia lela mwet in moli nu sel tuh élan fahk kas kikiap lain mwet wangin mwata. El su oru ouinge, el ac fah arulana oakwuk ac tia mukuikui.”\nKe kulang ac packoten LUN GOD nga kaksakonul ke EL fuliyac moul lasr ne mesengi kut kuh in swifwilpac oasun ke kunokun mesengi u, Psalm sogo inge ikacklac ke siyuk lukwac: Su fal in ilyak ac illac in lohm SUM su ku in alu nu SUM fin acn mutal SUM?\nSuwos luk sifana tia ku usyu na in acn mutal LUN GOD. Mweyen suwos luk sifana oana sie ipinuknuk fokfok se. Jesus El pah inkanek suwos ac moul paye, Wangin mwet ku in ilyak nusin GOD fin tia Kacl Jesus.\nMesenge kut fwin mwutko mu kut in srike mah fwack ke fus 2 -5 sap kut kuh pana in tia orallac mweye wangin mwet suwos ku wo. Pwasis kut orulana enenu Jesus. El mukena ku in aknasnas yekutlac ac oru kut in apkuran nu sin GOD pal nakewa.\nKulo na ma lulap ke pal lasr u. Etu la GOD ac Jesus Christ lunge kom. Porongo Kas LAL ac akos.\nPrevPreviousWednesday (7/8) Sifac: Orekma In Akfulatye Leum God\nNextFriday (7/10) Sifac: Eteyuk Ke Fokin Orekma LalosNext


Orekma 27 - BIBLE MUTAL\n1Ke wotla tari mu kut ac kalla nu Italy, elos eisalang Paul ac kutu pac mwet kapir nu sel Julius, sie captain lun un mwet mweun lun Rome ma pangpang “U in Mweun lal Tokosra Fulat.”\n2Kut sroang nu fin oak soko ma tuku Adramyttium me, ma akola in oayak nu ke siti ma oan weacn in Asia, na kut oacla. Aristarchus, sie mwet Macedonia su tuku Thessalonica me, el wi kut.\n3Ke len tok ah kut oai Sidon. Captain Julius el tuh kulang nu sel Paul, ac lela elan som sun mwet kawuk lal uh, elos in ku in kasrel sang ma el enenu.\n4Kut kalot liki acn we, ac ke kut iwe eng uh, kut ut layen ma mihs ke tuka Cyprus.\n5Ke kut kal alukela meoa se sisken Cilicia ac Pamphylia, kut sun acn Myra in Lycia.\n6Na Captain Julius el konauk oak soko we ma tuku Alexandria me, su akola in oayak nu Italy, na el sap kut sroang nu fac.\n7Ke sripen arulana upa eng uh, kut kakasrisrikna kal ke lusen len ekasr, oru kut pahtlac in oai ke sie acn apkuran nu Cnidus. Ke sripen kut iwauk eng uh oru kut tia ku in kal suwosot, na kut putati ut ten ke layen ma mihs ke tuka Crete, sasla sisken Foko Salmone.\n8Ke sripen arulana upa kal sac, kut pihn pe acn uh nwe ke na kut sun acn se pangpang “Molsron Wowo,” apkuran nu ke siti Lasea.\n9Kut muta we ke pacl na loes se, sun pacl na sensen in kalkal, oayapa in pacl sac alukela tari Len in Eela Ma Koluk. Ouinge Paul el sensenkakunulos ac fahk,\n10“Nu suwos kewa, nga akilen lah kal se lasr ingela ac arulana mwe fosrnga yohk. Koanon oak uh oayapa oak uh ku in musalla, ac ku pac in oasr mwet misa.”\n11Tusruktu Captain Julius el tuh porongo kas lun mwet se us oak uh ac mwet se oka oak uh, liki kas lal Paul.\n12Molsron sac sufal in muta we ke pacl in mihsrisr, oru inkaiyen mwet uh ke elos in oayak nu meoa, ac srike in sun Molsron Phoenix fin ku, elos in tuh muta we ke pacl in mihsrisr uh. Molsron Phoenix oasr ke tuka Crete, su oan tulanya roto eir ac roto epang.\n13Eng na fisrasr se tuhtuh layen nu eir me, ac mwet uh nunku mu elos ac ku in orala ma elos akoo uh, ouinge elos olak kawuk uh, ac oayak ut na sisken acn Crete.\n14Tusruk tia paht na eng na upa se — eng se ma pangpang “Kuta Epang” tuhme fin tuka uh me.\n15Eng sac sun oak uh, ac ke upa kut in kisrung eng uh, kut tila srike in lain, a kut fuhlela eng uh in pahtkakin na oak uh.\n16Mihs kutu ke kut kal nu eir in tuka srisrik Cauda. Ke kut sun mihs sac, finne upa nu sesr kut tuh ku in kapriya reoa fin oak uh.\n17Elos amakunak reoa uh nu fin oak ah, ac sang sucl lulap awiya oak lulap soko ah. Elos sensen mu elos ac ku in loangyak fin puk se sisken acn Libya, ouinge elos amakinya nes uh, ac fuhlela oak uh in pahtkakinyuk ke eng uh.\n18Paka sac srakna tuhtuh, ouinge in len se tok ah elos mutawauk in sisla kutu koanon oak uh nu in kof ah,\n19ac ke len toko ah, elos sisla pac kutu kufwen orekma ke oak uh nu in kof ah.\n20Ke len na pus kut tiana ku in liye faht oayapa itu uh, ac paka uh upalana. Na wanginla finsrak lasr mu kut ac moul.\n21Tukun mwet uh tiana mongo pacl na loeloes se, Paul el tuyak inmasrlolos ac fahk, “Mwet kawuk, kowos funu lohng ma nga fahk ah, ac tia oayak liki acn Crete, lukun tiana oasr ma musalla ku tuhlac.\n22Tusruktu, inge nga kwafe nu suwos in akkeye kowos! Wangin siena suwos ac fah tuhlac moul la, a oak uh mukena ac fah musalla.\n23Tuh sie lipufan lun God su nga alu nu se ac nga ma lal, tuku nu yuruk fong\n24ac fahk, ‘Paul, nikmet sangeng! Kom ac fah nununkeyuk ye mutun Tokosra Fulat. Ac ke kulang lun God nu sum, El molela moul lun mwet nukewa ma wi kom ke kal se inge.’\n25Ke ma inge kowos akkeye kowos! Tuh nga lulalfongi in God mu ma nukewa ac fah sikyak oana ke fwackme nu sik ah.\n26Tusruktu, kut ac mau ipipyak likin sie tuka.”\n27Ke fong aksingoul akosr ah, eng uh pahtkakin oak uh in Meoa Mediterranean. Ke infulwen fong sac, selu uh lumauk mu kut apkuranna nu pe acn uh.\n28Ouinge elos koela ah soko, kapriya ma toasr se nu kac, ac elos konauk tuh na fit siofok longoul loaliyen acn sac; na tok kutu elos sifilpa oru tuh na fit eungoul na.\n29Elos sensen mu oak uh ac ipipyak fin eot uh, oru elos koela kawuk akosr ke kapin oak uh, ac salka in tari lenelik.\n30Selu uh srike in kaingla liki oak uh. Elos koela reoa ah nu in kof uh, ac oru mu elos ac sisla pac kutu kawuk ke mutun oak uh.\n31A Paul el fahk nu sel Captain Julius ac mwet mweun lal uh, “Selu uh fin tia mutana fin oak uh, kowos ac tia ku in moulla.”\n32Ouinge mwet mweun uh supukla sucl ma kapri reoa soko ah, ac fuhlela in pahtlah.\n33Ke tufahna kalmelik len uh, Paul el kwafe nu selos nukewa in mongoi. El fahk, “Len singoul akosr lac nu misenge kowos soenna kang kutena ma.\n34Inge nga kwafe kowos in mongoi. Kowos enenu na in mongoi kowos in kui. Tia soko aunsifowos ac fah tuhlac.”\n35Tukun Paul el fahk ma inge, el eis kutu bread, sang kulo kac nu sin God ye mutalos nukewa, ac kunsalik ac mutawauk in mongo.\n36Ma inge akkeye nunak lalos, na elos nukewa eis pac kutu mongo uh ac mongoi.\n37Pisen mwet fin oak uh, luofoko itngoul onkosr.\n38Tukun mwet nukewa mongo tari, elos mutawauk in akmulalaye oak uh, ac sisla nufon wheat uh nu in kof uh.\n39Ke lenelik selu fin oak uh tia akilen pe acn uh, tuh elos liye inalok se oasr likinpot we, ac elos wotela selos mu fin ac ku elos ac orauk oak uh in mwesia we.\n40Ouinge elos wotela kawuk uh ac tilmakinya nu in kof uh. In pacl sac pacna, elos tulala sucl ma sang kapriya sukan ikwik uh. Na elos amakunak nes se ke mutun oak ah, eng uh in mau usak oak uh nu finmes ah.\n41Tusruktu oak uh sun fin puk se ye kof uh ac mwesia kac. Mutun oak uh fulfuli tia ku in mukuikui, ac kapin oak uh fokfoki ipsrisrikla ke noa lulap uh.\n42Mwet mweun uh nunkauk in uniya mwet kapir uh nufon, elos in mau tia kofyak nu pe acn uh ac kaingla.\n43Tusruktu captain lun mwet mweun uh kena molella Paul, na el kutongya pwapa lalos ac sap mwet nukewa ma ku in kofkof in atula meet nu inkof uh ac kofyak nu pe acn uh;\n44ac mwet ma tia ku in kofkof in sruokya ipinsak ku polosak ma musalla ke oak uh, ac kofkofkin. Na pa inge ma kut oru pwanang kut ku in sun finmes ah.\n< Orekma 26\nOrekma 28 >


BIBLE MUTAL EZRA 10\nOakwuki Tuh Mwet Jew In Tia Sifil Apayuki Yurin Mwet Saya\n1 Ke pacl se Ezra el suwoli ac pre ye mutun Tempul, ac tung ac fahkak ma koluk inge nukewa, sie u lulap lun mwet Israel, (mukul, mutan, ac tulik) elos fahsreni raunella ke tung mwemelil. 2 Na Shecaniah wen natul Jehiel, sin fwil natul Elam, el fahk nu sel Ezra, “Kut sifacna kunausla inmasrlosr ac God ke kut payuk nu sin mutan sac. Tusruktu finne ouinge, srakna oasr finsrak lun Israel. 3 Inge kut enenu in orala sie wulela ku nu sin God lasr lah kut ac supwalik mutan inge ac tulik natulos in som liki kut. Kut fah oru ma kom, ac elos ngia su sunakin ma sap lun God, fahk nu sesr in oru. Kut ac oru oana ma sapkinyuk nu sesr in Ma Sap lun God. 4 Ma kunom in oru ouinge. Kut ac wi kom na, ke ma inge tuyak ac oru ma kom ac oru an.”\n5 Ouinge Ezra el tuyak ac sapkin tuh mwet kol inmasrlon mwet tol ac mwet Levi, ac mwet Israel nukewa saya, in fulahk tuh elos fah oru oana kas lal Shecaniah. 6 Na el som liki mutun Tempul ac utyak nu ke infukil lal Jehohanan wen natul Eliashib, ac muta we fong fon se, ac tungi orekma koluk lun mwet sruoh. El tia mongo ku nim kutena ma.\n7 Sie kas supweyukelik nu yen nukewa in acn Jerusalem ac Judah, tuh elos nukewa su foloko liki sruoh fah osun in Jerusalem, 8 fal nu ke sap ku lun mwet kol lun mwet uh. Fin oasr kutena su tia tuku ke lusen len tolu, ma lalos nukewa fah itukla lukelos, ac elos fah tia sifil sie sin mwet in u se inge. 9 Inmasrlon len tolu ah, ke len aklongoul in malem akeu, mukul nukewa su muta in acn lun Judah ac Benjamin elos tuku nu Jerusalem ac toeni in acn mwesas lun Tempul. Len sac af na upa, ac mwet nukewa rarrar ke sripen oyohu len an, oayapa ke sripa na yohk se lun tukeni sac.\n10 Ezra mwet tol el tuyak ac kaskas nu selos. El fahk, “Kowos mwet tia pwaye in lulalfongi la, ac ke kowos payuk nu sin mutan sac kowos sang mwata nu sin Israel. 11 Inge, fahkak ma koluk lowos nu sin LEUM GOD lun mwet matu lowos, ac oru ma El insewowo kac. Srikowosla liki mwetsac su muta in acn sesr, ac sisla mutan sac kiowos.”\n12 Mwet uh wowoyak ac topuk, “Kut ac oru ma nukewa ma kom fahk an.” 13 Tusruktu elos tafwela ke kas inge, “Pusla mwet ke u se inge, ac af uh upa. Kut tia ku in tu ouinge likinum uh. Ma se inge tia ma ac ku in orekla ke len se ku luo, mweyen puslana sesr oasr ke ma koluk se inge. 14 Lela mwet kol lasr inge in muta Jerusalem ac orekma ke elya se inge. Na lela kutena mwet su oasr mutan sac se kia in tuku ke pacl se oakwuk nu sel, wi mwet kol ac mwet nununku lun siti sel. Fin ouinge, na mulat lun God ke ouiya se inge ac fah forla liki kut.” 15 Wangin sie lain lemlem sac, sayal Jonathan wen natul Asahel, ac Jahzeiah wen natul Tikvah, su eis kasreyuk sel Meshullam ac Shabbethai, sie mwet Levi.\n16 Mwet nukewa su foloko liki sruoh elos insese nu ke lemlem sac. Ouinge Ezra mwet tol el srisrngiya mwet inmasrlon sifen sou uh, ac simusla inelos kais sie. Ke len se meet in malem se aksingoul, elos mutawauk in mukuikui ke sukok lalos, 17 na inmasrlon malem tolu, elos konauk mukul nukewa su oasr mutan sac kia.\nMukul Su Kia Mutan Sac\n18 Pa inge inen mukul su oasr mutan sac kia:\nMwet tol, simla ke sou:\nKe sou lulap lal Joshua ac tamulel wial, wen natul Jehozadak: Maaseiah, Eliezer, Jarib, ac Gedaliah. 19 Elos wulela in sisla mutan kialos, ac elos sang sheep mukul soko in mwe kisa ke ma koluk lalos.\n20 Ke sou lal Immer: Hanani ac Zebadiah\n21 Ke sou lal Harim: Maaseiah, Elijah, Shemaiah, Jehiel, ac Uzziah\n22 Ke sou lal Pashhur: Elioenai, Maaseiah, Ishmael, Nethanel, Jozabad, ac Elasah\n23 Mwet Levi:\nJozabad, Shimei, Kelaiah (su pangpang pac Kelita), Pethahiah, Judah, ac Eliezer\n24 Mwet on:\nMwet topang su forfor taran Tempul:\nShallum, Telem, ac Uri 25 Mwet saya:\nKe sou lal Parosh: Ramiah, Izziah, Malchijah, Mijamin, Eleazar, Malchijah, ac Benaiah\n26 Ke sou lal Elam: Mattaniah, Zechariah, Jehiel, Abdi, Jeremoth, ac Elijah\n27 Ke sou lal Zattu: Elioenai, Eliashib, Mattaniah, Jeremoth, Zabad, ac Aziza\n28 Ke sou lal Bebai: Jehohanan, Hananiah, Zabbai, ac Athlai\n29 Ke sou lal Bani: Meshullam, Malluch, Adaiah, Jashub, Sheal, ac Jeremoth\n30 Ke sou lal Pahath Moab: Adna, Chelal, Benaiah, Maaseiah, Mattaniah, Bezalel, Binnui, ac Manasseh\n31 Ke sou lal Harim: Eliezer, Isshijah, Malchijah, Shemaiah, Shimeon, 32 Benjamin, Malluch, ac Shemariah\n33 Ke sou lal Hashum: Mattenai, Mattattah, Zabad, Eliphelet, Jeremai, Manasseh, ac Shimei\n34 Ke sou lal Bani: Maadai, Amram, Uel, 35 Benaiah, Bedeiah, Cheluhi, 36 Vaniah, Meremoth, Eliashib, 37 Mattaniah, Mattenai, ac Jaasu\n38 Ke sou lal Binnui: Shimei, 39 Shelemiah, Nathan, Adaiah, 40 Machnadebai, Shashai, Sharai, 41 Azarel, Shelemiah, Shemariah, 42 Shallum, Amariah, ac Joseph\n43 Ke sou lal Nebo: Jeiel, Mattithiah, Zabad, Zebina, Jaddai, Joel, ac Benaiah.\n44 Mukul inge nukewa oasr mutan sac kia. Elos tari selos ac supwalosla wi tulik natulos.


BIBLE MUTAL GENESIS 1\nTukakinyen Book In GENESIS\nKalmen Genesis pa “mutawauk.” Book se inge fahkak ke orekla lun faclu nufon ac ma nukewa in acn engyeng uh, oayapa ke mutaweyen orekla lun mwet uh, mutaweyen ma koluk ac keok fin faclu, ac ke oakwuk lun God nu sin mwet uh. Genesis ku in kitakatelik nu ke ip yohk luo:\n1) Chapter 1–11 Orekla lun faclu ac sramsram matu ke moul lun mwet uh. Pa inge ma fahkak kacl Adam ac Eve, Cain ac Abel, Noah ac sronot, ac Tower lun Babylon.\n2) Chapter 12–50 Sramsram ke papa tumun mwet Israel meet ah, mutawauk kacl Abraham, su fal in akilenyuk ke lulalfongi lal ac akosten lal nu sin God. Na toko sramsram kacl Isaac wen natul, ac Jacob wen natul Isaac (pangpang pac Jacob “Israel”), ac ke wen singoul luo natul Jacob, su pa mutaweyen sruf singoul luo lun Israel. Oasr sramsram yohk kacl Joseph, sie sin wen singoul luo ah, ac sripa ma usalla Jacob ac wen natul wi sou lalos in muta Egypt.\nBook se inge finne srumun yohk sramsram ke mwet uh, tuh ma se yohk oemeet kac uh pa ke ma God El oru. Book se inge mutawauk ke akpwayei lah God El orala kusrao ac faclu ac ma nukewa we, na saflaiyen book se inge fahkak ke wulela lun God lah El ac tia tari in nunku ke mwet lal. In book se inge nufon, ma se ma srumunyuk yohk kac uh pa God, su oru nununku lal ac kalyaelos su oru ma koluk. El kol ac kasru mwet lal, ac orala oakwuk lal nu selos oana lungse lal. Book matu se inge tuh simla in oakiya sramsram ke lulalfongi lun sou se, ac oayapa in karingin na tuh lulalfongi sac in tia wanginla.\nOrekla lun kusrao, faclu, ac mwet uh 1:1—2:25\nMutaweyen ma koluk ac mwe keok 3:1–24\nAdam me nu kacl Noah 4:1—5:32\nNoah ac sronot sac 6:1—10:32\nTower lun Babylon 11:1–9\nShem me nu kacl Abram 11:10–32\nPapa tumun mwet lulalfongi: Abraham, Isaac, Jacob 12:1—35:29\nFwilin tulik natul Esau 36:1–43\nJoseph ac mwet lel 37:1—45:28\nMwet Israel in acn Egypt 46:1—50:26\nSramsram Ke Orekla Ma Nukewa\n1 Ke mutawauk, ke God El orala kusrao, faclu, ac ma nukewa, 2 faclu wangin lumah ac wangin koano. Lohsr matoltol afunla acn loal uh, ac Ngun lun God* Ngun lun God: kas Hebrew ke “Ngun lun God” oana “ku lun God,” ku “eng lulap sin God me”. apisya fin kof uh. 3 Na God El fahk, “Lela in oasr kalem” — ac kalem uh sikyak. 2 Cor 4:6 4 God El insewowo ke ma El liye. Na El sraclik kalem liki lohsr uh, 5 ac El pangon kalem uh “Len,” ac lohsr uh “Fong.” Ke safla eku sac na lotutang sikme — pa ingan len se emeet.\n6 Ac God El fahk, “Lela in oasr sie lisrlisr† lisrlisr: in oana tafun raun. inmasrlon kof uh, in sraclik kof uh liki kof uh.” 1:6–8 2 Pet 3:5 7 Ouinge God El orala lisrlisr se ac sraclik kof ma oan ye lisrlisr sac liki kof ma oan lucng liki lisrlisr sac. Na orekla oana. 8 God El pangon lisrlisr sac “Yen engyeng uh.” Ke safla eku sac na lotutang sikme — pa ingan len se akluo.\n9 Na God El fahk, “Lela kof ye acn engyeng uh in tukeni nu ke sie acn, tuh acn pao uh fah sikyak” — na orekla oana. 10 El pangon acn pao uh “Faclu,” ac kof ma toeni nu sie uh El pangon “Meoa.” Ac God El liye ma El orala tuh na wo. 11 Na El fahk, “Lela faclu in akkapye kain in mah nukewa ac kain in sak nukewa — na sikyak oana. 12 Ouinge faclu akkapyauk kain in sak nukewa, ac God El liye ma El orala tuh na wo. 13 Ke safla eku sac na lotutang sikme — pa ingan len se aktolu.\n14 Na God El fahk, “Lela mwe kalem uh in sikyak yen engyeng uh in sraclik len liki fong, ac in akkalemye pacl in mutawauk lun len, yac, ac pacl in akfulat, 15 ac elos fah kalem inkusrao me ac tolak fin faclu” — ac ouinge orekla oana. 16 Ouinge God El orala kalem luo ma yohk uh: faht in leumi len, ac malem in leumi fong; El oayapa orala itu uh. 17 El oakiya kalem inge inkusrao in tolak fin faclu, 18 in karingin len ac fong, ac in sraclik kalem liki lohsr. Ac God El liye ma El orala tuh na wo. 19 Ke safla eku sac na lotutang sikme — pa ingan len se akakosr.\n20 Na God El fahk, “Lela inkof uh in nwanala ke kain in ma moul puspis, ac lela yen engyeng uh in sessesla ke won.” 21 Ouinge God El orala ma moul lulap in meoa uh, kain in ma moul nukewa ma muta inkof uh, ac kain in won nukewa. Ac God El liye ma El orala tuh na wo. 22 El akinsewowoyalos nukewa ac fahk nu sin ma moul ma muta inkof uh elos in isus ac nwakla meoa, ac El fahk nu sin won in kapak ac puseni. 23 Ke safla eku sac na lotutang sikme — pa ingan len se aklimekosr.\n24 Na God El fahk, “Lela faclu in oswe kain in ma orakrak nukewa; ma muna ac ma lemnak, yohk ac srik” — na orekla oana. 25 Ouinge God El oralosla nukewa, ac El liye ma El orala tuh na wo.\n26 Na God El fahk, “Inge kut ac fah oru mwet uh: elos ac oana kut ac lumahlos ac oana lumasr. Ac fah oasr ku yorolos fin ik, won, ac ma orakrak nukewa, ma muna ac ma lemnak, ma yohk ac srik.” 1 Cor 11:7 27 Ouinge God El orala mwet uh, ac oralosla oana lumahl. El oralosla mukul ac mutan, Mt 10:4; Mk 10:6 1:27–28 Gen 5:1–2 28 ac akinsewowoyalos, ac fahk, “Kowos in isus fahko in pus, tuh fwilin tulik nutuwos fah fahsrelik nu fin faclu nufon ac leumi ma inge. Nga filikowosi in karingin ma moul nukewa inkof uh, won yen engyeng uh, ac ma orakrak nukewa ma moul fin faclu.” 29 Na God El fahk, “Nga akoela kain in mahsrik nukewa ac kain in fokinsak nukewa kowos in mongo kac, 30 a nu sin ma orakrak nukewa ac nu sin won nukewa nga akoela mah ac sra sak nu selos” — na orekla oana. 31 God El liye ma nukewa ma El orala tuh na wo. Ke safla eku sac na lotutang sikme — pa ingan len se akonkosr.\n*1:2 Ngun lun God: kas Hebrew ke “Ngun lun God” oana “ku lun God,” ku “eng lulap sin God me”.\n1:3 2 Cor 4:6\n†1:6 lisrlisr: in oana tafun raun.\n1:6 1:6–8 2 Pet 3:5\n1:26 1 Cor 11:7\n1:27 Mt 10:4; Mk 10:6\n1:27 1:27–28 Gen 5:1–2